Shot! grabazio estudioa kiskalita sute baten ondorioz - Arrasate - Goiena.eus\nShot! grabazio estudioa kiskalita sute baten ondorioz\nXabi Gorostidi 2018-05-11 11:23\n10:30ean hasi da sutea Araba etorbidean dagoen Shot! grabaketa estudioan. Sua piztu den unean ez zegoen inor lokal barruan, eta alboko lokalekoek eman dute abisua. Suaren eraginez grabaketa estudioak kalte material oso larriak jasan ditu. Alboko lokalei ez zaie surik heldu, baina kearen eta su-hiltzaileen uraren eraginez hainbat kalte material izan dituzte.\nHiru parketako suhiltzaileak joan dira sutea itzaltzera; Zubillaga, Arrate eta Korostikoak. Sutea kontrolatu ostean, estudioko hainbat material leihotik bota dituzte.\nIñaki Bengoa, Shot! estudioko kudeatzailea ez zegoen eraikinean sutea hasi denean, eta suhiltzaileak lanean zebiltzan bitartean heldu da.\nEstudioa bera kiskalita geratu da suaren eraginez, eta kalte material oso larriak jasan ditu. Babes berezidun zorroak zituzten gitarraren bat edo beste libratu dira soilik; beste guztia kiskalita geratu da.\nAlboko lokalei, baina, ez zaie sua heldu eta izan dituzten kalte materialak kearen eta su-hiltzaileen uraren eraginez jasandakoak izan dira.\nHala bizi izan du gertutakoa Bastida akademiako Xabi Arnaizek: "10:30ak inguruan suaren alarma entzun dugu. Behetik pertsona bat jaitsi da sua zegoela jakinaraziz. Orduan, guk gure segurtasun protokola aplikatu dugu, eta ikasle guztiak jaitsi ditugu behera. Segidan iritsi dira ertzaintza eta su-hiltzaileak, eta sua itzali dute".\nBastida akademian, klaserik ez gaur\nMomentu honetan suak eragindako kalteak arintzeko lanetan ari dira: erretako materiala ateratzen, suhiltzaileen ura kentzen eta garbiketa lanak egiten. Horren ondorioz, Arnaizek adierazi du gaur arratsaldeko klaseak bertan behera gelditu direla, baina bihartik aurrera normaltasunera itzuli ahal izango direla aitortu du.\n[ARGAZKIAK] Sutea Shot! estudioan\nGoiena 2018 mai 11 Arrasate\nShot!: musika talde askoren bidelagun\nIker Oñate 2018 mai 11 Arrasate\nMusikaren alorrari loturiko zereginen bueltan dihardu Shot! estudioak. Besteak beste, soinu grabazio zein produkzioa, kontzertuen grabaketa eta mus...\nShot! estudioko suteari buruzko erreakzioak\nMireia Bikuña 2018 mai 11 Arrasate\nMusika talde eta bakarlari asko izan dira Arrasateko estudioan diskoak grabatu dutenak. Horietako batzuen iritziak eta balorazioa jaso dugu, ...


Vitoria-Gasteizko Udalaren web-orria - AMVISAK osasun-alerta dela eta hartutako neurriak\nAMVISAK osasun-alerta dela eta hartutako neurriak\nGasteizen ematen duen zerbitzuaren jarraipena bermatzeko eta koronabirusaren hedapena sahiesteko asmoz, AMVISA udal enpresak hainbat neurri jarri ditu martxan bere kudeaketa eremuen baitan.\nGobernu Zentralak eta Eusko Jaurlaritzak hartutako neurriekin eta udalean ezarritako arauekin bat etorriz, alarma egoerak irauten duen bitartean inor ur hornikuntzarik gabe gera ez dadin lanean ari da enpresa. Zentzu horretan, bi aste dira beren fakturak ordaindu ez dituzten partikularrei ur-hornidura mozteari utzi ziola AMVISAk, eta konexiorik gabe egonik hala eskatzen duten pertsonei berriro konektatzeko aukera ematen ari da.\nBeste neurri batzuk arlo honetan:\nLangileen kopurua egokitzea eta kontingentzia-plana, horniketa- eta saneamendu-zerbitzuen jarraipena bermatzeko.\nMantenimenduko eta zaintzako brigadak gorabeherak konpontzeaz arduratzen ari dira: hodien hausturak, hornikuntza- eta saneamendu-sareetako arazoak, ….\nUren Kalitaterako Laborategiak hornitzen den urak indarrean dagoen araudia betetzen duela kontrolatzen jarraitzen du.\nInformazio-sistemetan bi lantalde egin dira, elkarrengandik bereizita, zerbitzuak ematen direla bermatzeko.\nBulegoa itxita dagoelarik, telefonoz eta online eskaintzen da zerbitzua, bide hauen bitartez, hain zuzen:\nMerkataritza izapideak: 945 16 10 00, astelehenetik ostiralera, 8:00etatik 14:00etara.\nMatxurak eta gorabeherak: 945 16 10 77, eguneko 24 orduetan, egunero.\nBulego birtuala: www.amvisa.onl(Beste leiho batean irekiko da).\nPosta elektronikoa: amvisa@vitoria-gasteiz.org.\nFuntsezkoak ez diren zerbitzuekin zerikusirik ez duten langileetako asko telelanean edo teleprestakuntzan ari dira beren etxeetan. Orobat, osasun-arrazoiak tarteko arrisku bereziko talderen batean sartuta dauden langile guztiak ere telelanean ari dira.\nBulego eta instalazioen garbiketa eta desinfektatze-lanak indartu egin dira.\nUdalak COVID-19ren eragina murrizteko prebentzio-neurriak eta gomendio orokorrak\nCV eta Lan Eskaintzen Azalpena


Bokazio kolektiboa euskal gizartearentzat - Euskonews\n402 Zenbakia 2007-07-06 / 2007-07-13\nBokazio kolektiboa euskal gizartearentzat\nEusko Ikaskuntza/Sociedad de Estudios Vascos Elkarteko Lehendakaria MANTEROLA, Luis\nAro berri baten atarian gaude. Mundu garaikideak ezaugarri izan dituen bizimoduen eta kultura moten ordez, beste batzuk ari dira nagusitzen egunez egun, gure begien aurrean. «Iragana eta etorkizuna azkenean elkarri galdetzen eta erantzuten hasten dira beti, orainaren gainetik», zioen Gonzague de Reynold historialari europeistak. Bere izateaz eta denboran zehar noraezean ibili izanaz ohartu eta hori guztia bideratzeko prest dagoenean, orduan jabetzen da gizartea bere geroaz.\nEgungo garai honetan, egiturazko aldaketa sakonak ari gara ikusten, eta baita paradoxa izugarriak ere. Batetik, jakinduria eta ezagutza inoiz ez bezala ari dira orokortzen; bestetik, kultur eta ekonomia-garapenaren arteko hesia gero eta handiagoa da eskualde aberatsen eta pobreen artean. Merkatuak globalizatzen ari dira. Kapital-fluxu librea aberastasun-iturri bihurtu da, baina era berean, kezka ere sorrarazi du, inongo lurralde-sustrairik eta kontrol sozialik gabeko botere berri gero eta garrantzitsuagoak direla eta. Industria-ekonomia, bi mendetan jaun eta jabe izandakoa, indarra galtzen hasi da, zientzian eta teknologietan oinarritutako industriondoko ekonomiaren aurrean. Bistakoa da baliabide naturalen erabilera masiboan oinarritutako aurrerapen-ereduari eusterik ez dagoela, eta ezinbestekoa dela paradigma-aldaketari ekitea, horretarako prestatuta ez gauden arren. Estatu-nazioen eragina gero eta txikiagoa da, eta estatuez gaineko eta azpiko entitateena, aldiz, gero eta handiagoa, baina norberekoikeria nazionalak eta erlijio-integrismoak bakea lortzeko mehatxu bihurtu dira berriz, historian zehar hamaika aldiz gertatu den bezala. Bestalde, gizarte-egitura aberastu egin da emakumearen integrazio aktiboaren ondorioz, berdintasunaren bidean aurrerapauso garrantzitsuak eman dira eta. Esanak esan, ordea, gizarte aberatsak ziztu bizian ari dira zahartzen, eta horrek demografia-desegonkortasunari ireki dizkio ateak.\nGure gizarte-arkitekturaren mende luzetako euskarriak errotik astindu dituzten aldaketa ugarietako batzuk dira aurreko guztiak. Buru irekia eta gauzak egiteko gogoa izanik, aro berri baten hastapenetan gaudela onartu behar dugu, eta orain arte kulturaren, ideologiaren, ekonomiaren eta gizartearen alorrean ekinean egondako estereotipo asko hutsaldu eta zaharkituta geratuko direla. Ez dago erantzun erreflexurik ematerik: berritu egin behar dugu, eta egungo eta etorkizuneko beharrei aurrea hartzeko moduko ereduak diseinatu. “Epe eratzaile” baten aurrean gaude, eta egoera horrek eskatzen duen jarrera intelektuala hartu behar dugu.\nHizpide izan dudan trantsizio-munduak erronka garrantzitsuak ezarri dizkio euskal gizarteari, baina ustekabeko aukerak ere bai. Estatuen ohiko egituretatik at dauden beste esparruen sorrerak Euskal Herri-Vasconia berria eratzeko gonbitea dakarkigu: geografiari dagokionez irekia, eta kulturari dagokionez egungo ezaugarrietara egokitua. Bi ezaugarri bereizgarri izango lituzke: lurraldetasun aniztasuna, batetik, eta biztanleen atxikimendu mota konplexuak, bestetik. Demografiaren eta migrazioen ezaugarri berriak direla eta, premiazkoa da integrazio-eremu malguak sortzea, biztanleria multzo batzuk kulturalki baztertuta eta gizartean marjinatuta egon ez daitezen. Kulturan sakontzea eta euskara hizkuntza bateratzaile gisa berreskuratzea funtsezko ardatzak dira, asmo oneko jende guztiari bizikidetza- eta pertenentzia-proiektu batean sarbidea emateko. Denak barne hartuko dituen euskaltasun horretan, Euskal Herriko lurraldeetako biztanleen sentimendu anitzak islatu eta identitate ugarien arteko bizikidetza sustatuko da.\nAldaketa-logika berari jarraiki, lankidetza-guneak irudikatu behar ditugu ekonomiaren alorrean, eta gizarte-garapenerako esparruak finkatu, ohiko mugak gaindituz. Ildo horretan, bete-betean uste dugu nazioarteko eskualde zabalago baten ardatz izateko oinarri sendoak dituela Vasconiak. Euroeskualde Atlantikoa helburu erreala da, lortzeko modukoa. Dena den, horretarako, gure produkzio-ehunaren hedadura bilakatzeko eta indar politiko eta sozialen adostasunean oinarritutako apustua tinko errotzeko gai izan behar dugu.\nAdierazi bezala, kultur eta gizarte-komunitatea izan behar dugu, baina horrez gain, gure balioak islatu egin behar ditugu ezinbestean. Heldu da, beraz, gure etorkizuna eraikitzeko funtsezkoa iruditzen zaidan hirugarren alderdiaz mintzatzeko unea. Euskaldunena betidanik oso herri solidarioa izan garela uste dut, eta alderdi hori sakonago jorratu behar dugula iruditzen zait. Gizakia anbizioak eta gutiziak lortzeko bitartekotzat hartzen duten ikuspegi utilitaristak aurrez aurre ditugula, etikari gogotik heldu eta gizakia «gauza guztien neurria» dela aldarrikatu behar dugu, klasiko hark zioen bezala.\nHelburu hori lortzeko gogoak natura-ingurunean ere izan behar du oihartzuna, gizakia ez baita naturaren jabea, erabiltzaile hutsa baizik. Hurrengo hamarkadetan, espezie iraunkorra dela erakutsi beharko du gizateriak. Berebiziko erronka da, sekulakoa, ezbairik gabe, eta gaur bertan hasi behar dugu erantzunak bilatzen. Eusko Ikaskuntzak Garapen Iraunkorrerako Diziplina Askotariko Proiektu Berezia jarri zuen abian 2003an. Ekonomia, gizarte, enpresa eta unibertsitateen alorreko 300 lagunek baino gehiagok hartu dute parte proiektuan. Horren guztiaren emaitza ekintza-plan argi eta zehatza izan da, gure herrian zentzuzko aurrerapen orekatua lortzea helburu duena.\nEsperientzia onuragarri hori lehen aipatutako gaiekin zerikusia duten gogoeta-eremu batzuetan erabil daitekeela uste dut. Honako hauek dira aipatutako eremuak: eskualdeen lehiakortasuna, mundu-ordena berria: demografia, inmigrazioa eta hiritartasuna; kulturan sakontzea eta alor hori hedatzea. Euskal komunitateetan «bokazio kolektiboa» sortzen laguntzea Eusko Ikaskuntzaren xedea izan da hasiera-hasieratik. Hau da, borondateak uztartzeko ahalegina bere gain hartu zuen, arazoak gainditzeko eta aurrerapen orokorra lortzeko nahiak eraginda. Gaur egun, beste inoiz baino gehiago, euskal gizartean sortutako erronketan partaidetza aktiboa izatea gure betebeharra dela uste dugu, eta halaber, eginahalak egin behar ditugula Euskal Herria-Vasconiak XXI.eko abangordian kokaturik jarraitu dezan. Ildo horretan, mendeurrena betetzear duen erakunde honek hiru mila bazkide baino gehiago ditu, eta guztiok jardungo dugu lanean, euskal gizarte zibila bere etorkizunaz jabe dadin. “Eusko Ikaskuntza: Bokazio kolektiboa / Vocación colectiva” txostenaren testu osoa\nLes résultats du deuxieme tour des élections legislatives (17 juin 2007) en Iparralde\nRIEV 100 urte: Las brujas de Fuenterrabía: proceso del siglo XVII\nARZADUN ZABALA, Juan


Merkataritza tradizionala aldaketa handiz betetako garai batean dago, ez bakarrik erosteko ohituretan, baita bezeroaren eskakizunetan ere.\nBizi ditugun garaiotan, gure saltokiak gero eta zailago dauka online bidezko salmenten aurrean, eta beraz, beste salmenta-bide batzuk eskaintzeko gauza ez diren estimulu batzuk eskaini behar dizkiote gure saltokiek bezeroari.\nZentzumenetara zuzendutako marketina aztertzen jarrita, aipatu beharra dago ikusmena dela zentzumenik estimulagarriena, inolako zalantzarik gabe; izan ere, gure burmuinak jasotzen duen informazioaren %90 begietatik iristen da.\nOso ezaguna da “begietatik jaten da” esaldia, eta halaxe da. Marketina gure zentzumenekin jolasten saiatzen da, eta hor ikusmena da zentzumen-izarra.\nBezeroen %85entzat, produktuaren koloreak eragiten du zer erosi erabakitzerakoan. Kontsumitzaileen %80rentzat, bestalde, kolorea da ezaugarri nagusia marka bat ezagutzerakoan.\nHori dela eta, zure saltokiaren argiztapenean Luzco izan behar da zure aliatua, eta gure Luzco Trendy linea eskema guztiak apurtzen ari da ohiko merkatuan.\nGure marka berriak oso harrera ona izan du Retail sektorean: elkarrizketak komunikabideetan, CasaDecor bezalako azokak, dekorazio eta interiorismo prestakuntza unibertsitateetan, konferentziak estatu mailan…\nLinea berri honetan neurrira egindako luminariak aurki ditzakegu, proiektoreak, led linea-sistemak, zintzilikako luminariak eta beste askoz gauza gehiago, zure saltokiak eskatzen dituen konponbide guztiak eskaini ahal izateko.\nOso ondo ezagutzen ditugu sektore bakoitzaren beharrak, bai ehungintzak, bai osagarrienak, farmaziak, bitxi-dendak… Horietako bakoitzak zeharo behar ezberdinak ditu gainerakoen aldean.\nGure merkataritza-sarea bezeroaren eskura dago, ideia eta konponbide onenak eskaintzeko prest haren saltokia berez nabarmen dadin. Denda bat argiztatzea oso gauza erraza ematen du, alabaina luminoteknian aditua den bat eskatzen du.\nLuminarien aplikazioan, kokapenean, potentzian, tonalitateetan, efektuetan… jakitea eskatzen du; izan ere, guztiak erabakigarriak izan daitezke argiztapenean egin dugun inbertsioari etekinik handiena ateratzeko orduan.\nGure bezeroentzat garrantzitsuak izango dira argien ehundurak, amaierak, xehetasun txikiak eta halakoak, eta ustekabea ematea lortuko dugu horiekin.\nGure enpresaren oinarria, ohikoa denez, argiztapenerako produktuei balio erantsi bat ematean datza, era horretan ikusmenezko estimulu horiek sortzeko, zeren eta gure argi-kalitateari, aparteko tonalitateei eta koloreen erreprodukzioari esker askoz inpaktu handiagoa lortuko baitu.


Ba al dago osasungarria den alkohol kontsumorik? - Zientzia Kaiera\nEz. Besterik gabe, ez. Ez dago gomendagarria edo osasungarria den alkohol kontsumorik.\nGehiegizko alkohol kontsumoa hainbat minbizi mota eta arazo kardiobaskularrak izateko arriskuarekin lotua dagoela gauza jakina da, baina, neurrizko alkohol kontsumoak ere hainbat gaixotasun pairatzeko probabilitatea handitzen du. Esaterako, hestegorriko minbizia izateko probabilitatea bikoiztu egiten da astean 100 g alkohol baino gutxiago kontsumituta ere -neurrizko alkohol kontsumotzat har daitekeen kantitatea-. Azken kalkuluen arabera, astean 6 baso ardo edanez gero, alkoholarekin lotutako gaixotasunen batez hiltzeko probabilitatea %1ekoa da.\n1. irudia: Ikerketen arabera, neurrizko alkohol kontsumoa osasungarria dela pentsatzeko mitoa baztertu egin behar da. (Argazkia: PhotoMIX-Company – Creative Commos lizentziapean. Iturria: pixabay.com)\nErresuma Batuko alkohol kontsumorako gomendioak berriki aldatu dituzte orain arteko alkohol kantitate onargarria murrizteko. 2016tik hona, astean 14 alkohol unitate baino gehiago ez edatea gomendatzen dute osasun agintariek. Gainera, ez du balio 14 unitateak egun berean edatea. Gutxi gorabehera, 14 unitate ardo botila eta erdi da, edo sei garagardo. Nolanahi ere, argi utzi behar da horrek ez duela esan nahi 14 unitate horiek edatea gomendatzen dela, baizik eta ez dela hori baino gehiago kontsumitu behar. Ez dago gomendagarria edo osasungarria den alkohol kontsumorik, alegia, neurrizko alkohol kontsumoak ere osasun arazoak ekartzen ditu. Baieztapen horren aldeko argudio zientifikoak asko dira, baina, aipatzekoa da duela gutxi argitaratutako ikerketa baten emaitzak: alkohola neurriz edaten duten 600.000 kontsumitzaile aztertu dituzte eta, frogatu dutenez, talde horrek heriotza goiztiarra izateko probabilitate altuagoa zuen. Neurrizko alkohol kontsumoa astean 100 g alkohol kontsumitzea dela finkatu zuten. Hori, gutxi gorabehera, astean bost baso ardo edatea izango litzateke. Kalkuluen zergatia ulertzea erraza da: ardo baten alkohol-graduazioa «%11 vol» bada, horrek adierazten du 100 mL-tan 11 g alkohol puru daudela -alkohol hori etanola da, kimikaren zuzentasunaz hitz egiten badugu-. Organismoan zenbat etanol gramo sartzen ari garen jakiteko, formula hauxe erabili behar dugu: etanol gramoak = edandako mL-ak ´ edariaren graduazioa ´ 0,008. Esaterako, 11º-ko ardoaren 175 mL-tan 15,4 g etanol daude.\nTira, bada, aipatutako ikerketan astean horrelako 6-7 baso ardo edaten zituzten 599,912 kontsumitzaile aztertu zituzten -19 herrialde desberdinetakoak-, eta astean 100 g etanol baino gehiago kontsumitzen zutenen artean heriotza mota guztien hazkuntza gertatzen zela ikusi zuten. Erreferentzia bat emate aldera, astean 200-350 g arteko kontsumoak –2 edo 3 ardo botila– bizitza urte batez edo biz murrizten du.\n2. irudia: Ikerketen arabera, neurrizko alkohol kontsumoa osasungarria dela pentsatzeko mitoa baztertu egin behar da. (Argazkia: wasi1370 – domeinu publikoko irudia. Iturria: pixabay.com)\nIkerketak alkohol kontsumoa murrizteko gomendioak berresten ditu eta, hortik, 14 alkohol unitate baino gehiago ez edateko gomendioa -alkohol unitate bat 8 g dira, alegia, zurito bat-. Deigarria da, bestalde, Erresuma Batuko azken gomendioetan ez dela bereizten gizonezkoen eta emakumezkoen kontsumoa; izan ere, aurreko gomendioetan gizonezkoentzat egunean 3-4 unitateko muga ezarri zen eta emakumezkoentzat 2-3 unitate. Edozein kasutan, horrek ez du esan nahi, sarritan hedabideetan entzuten den moduan, alkohol kantitate hori edatea gomendatzen dela edo onuragarria dela. Egia da neurrizko alkohol kontsumoak bihotzekoak jotzeko arriskua murrizten duela, baina, beste arazo kardiobaskularrak izateko arriskua asko handitzen du eta, guztia kontuan hartuta, alkohol kontsumoak onura baino kalte gehiago ekartzen ditu. Sarritan, ordea, alkohol kontsumoaren abantaila txiki horiek bakarrik hartzen dira -bihotzekoen arriskua murrizteko gaitasuna edo antioxidatzaileen presentzia bakarrik aipatuz-, eta horrek kontsumitzaileak nahasten ditu. Argi izan behar da, hortaz, edari alkoholdunak osotasunean aztertuta ez dagoela balizko onuren aldeko argudiorik.\nIkerketak okertzen direnean\nSarri askotan, interes ekonomikoek bultzatuta plazaratzen dira garagardoaren edo ardoaren ezaugarri miragarriak azaleratzen dituzten ustezko ikerketen emaitzak. Deigarria da, bidez batez, mota horretako zenbat albiste argitaratzen diren -zergatik ez dira aipatzen, esaterako, kalabazina jatea osasungarria dela dioten albisteak?-. Zentzu horretan, albiste sentsazionalistak alde batera utzi behar dira eta beti begi klinikoz aztertu behar da emandako informazioa. Gomendioen artean, garrantzitsua da albisteak aipatutako ikerketaren zehaztasunak ematea eta iturri primarioaren esteka jartzea. Informazioaren iturri primario, alegia, ikerketa bera, zein den ezkutatzen bada, gaizki pentsatu behar da. Beste zenbait kasutan, ikerketak animaliak erabiliz egin dira bakarrik, baina, ez da frogatu gizakiongan ere gauza bera egia denik. Ikerketa elikagai osoarekin egin den ere aztertu behar da; izan ere, hainbat kasutan edari alkoholdunaren nutriente jakin batzuk bakarrik aztertzen dira -modu isolatuan onuragarriak izan daitezkeenak-, eta ez da elikagaia bere osotasunean aztertzen -esan bezala, edari alkoholdunen kasuan balantze globala negatiboa da-. Ikerketen okertzearen adibide argia dugu Garagardoa eta Osasuna Informazio Zentroak zabaltzen dituen ikerketak, esaterako.\n3. irudia: Beste edozein edari alkoholdun bezala, garagardoa edatea ez da osasungarria. (Argazkia: carolineandrade – domeinu publikoko irudia. Iturria: pixabay.com)\nArtikulu honek esan nahi al du edari alkoholdunak kontsumitu ezin direnik? Ez, noski. Edari alkoholdunak askatasunez kontsumi daitezke, baina, informazio zuzena izatea garrantzitsua da. Zentzu horretan, norberak erabakiko du alkohola edo bestelako drogak kontsumitu nahi dituen ala ez. Kasu gehienetan gertatzen den bezala, hori bai, erabaki zuzenagoak hartzeko informazio osoa izan behar dugu eta, horregatik, jakin behar da edari alkoholdunek ez diotela osasunari onurarik ekarriko. Gehiegizko kontsumoak kalte handiak ekarriko ditu, baina, neurrizko kontsumoak ere gaixotasun arazoak eragiten ditu eta, beraz, ez dago neurrizko izena izan dezakeen alkohol kontsumorik.\nBottle and a half of wine is new UK weekly alcohol limit, newscientist.com, 2016.\nThe weekly alcohol limit still carries a risk of early death, newscientist.com, 2018.\nLarunbat gauetarako kimika. J. Lopez-Gazpio, ataria.eus, 2016.\n¿Vino para la depresión? Madre mía. J. Basulto, cadenaser.com, 2013.\n¿Quién dice que la cerveza es buena para la salud? J. Revenga, blogs.20minutos.es, 2013.\nUna copita de vino no es buena para el corazón. J. Basulto, juliobasulto.com, 2015.\nArgitalpen-data: 2018/06/05 · Atala: Dibulgazioa, Kolaborazioak\nIngurumena AMBI indizea, Euskal Herriko padurak eta kosta aztertzeko AZTIn egindako lanabesak mundu mailako onespena duela azaldu du Arantxa Iraolak […]\nAsteon zientzia begi-bistan #206 – Zientzia Kaiera\n[…] al dago osasungarria den alkohol kontsumorik? Josu Lopez-Gazpiok argi du: Ez. Ez dago gomendagarria edo osasungarria den alkohol kontsumorik. Gehiegizko alkohol kontsumoa […]\n[…] Proba gehiago egiten badira eta ikerketa aitzindari honek baieztatu duena gizakiongan ere horrela dela frogatzen bada, baliteke noizbait ardoari edo txokolateari zinka gehitzea osasunarentzat onuragarriagoa izateko. Alabaina, momentu hori oraindik nahiko urrun dago. Horrexegatik, hedabideetan irakurritako albisteetan hainbat puntu […]\nGaragardoaren zientzia (I): Nola egiten da garagardoa? – Zientzia Kaiera\n[…] zetorren. Nola bihurtzen dira, baina, garagar-ale zaporegabeak likido gozagarri horretan? Bada, osasungarria den alkohol kontsumorik ez dagoela gogoratuz, garagardoa egiteko prozesuan bete-betean sartuko gara eta zatika argitaratuko den artikulu-sorta […]\nSan Blas opila eta anisa, bai bikote gozoa – Zientzia Kaiera\n[…] zuzen ere, absenta belar eta landareetatik lortutako edari alkoholikoa da eta zenbait kasutan haren alkohol proportzioa %90ekoa izan daiteke. XIX. eta XX. mendeetan Frantzian edari hau oso hedatua zegoen, […]


2022ko Langileen Nazioarteko Eguneko JARDUN-en irakurketa - Jardun Koordinadora\nSOZIALISMOA HELBURU, GORA MAIATZAREN LEHENA!\nCovid-19 desagerrarazi dute hedabideetatik eta gure egunerokotasunetik. Aitzitik, horren aitzakipean, Euskal Herriko langileriaren esplotazioan sakondu eta burgesiaren boterea nahiz proiektu politikoa sendotzeko hartutako neurriak desagertzeko baino geratzeko etorri dira. Horren adibide argiena dugu koronabirusaren eraginez zerbitzu publikoetan emandako desmantelazioa, instituzioetatik aurrezte gisa irudikatu nahi izan dutena. Edota bake soziala eta langileon gutxieneko bizi-baldintzak bermatu eta, horrela, kontsumoari eusteko abiarazitako ERTE zein bestelako diru-laguntzak.\nHala ere, lehen izurria zenak, gerrari eman dio lekua Euskal Herriko langileon egunerokotasunean, honen ondorio gisa saldu nahi digutelarik eguneroko ongien, argiaren eta erregaien prezioen igoera. Azken urteetako soldaten zein gutxieneko soldataren igoerak hutsean utzi ditu honek, langileon soldata erreala jaistea eragin baitu honen pobrezia sakonduz, erosketa egitea eta argia ordaintzea oztopo edota ezinezko bilakatuz Euskal Herriko langileentzat.\nHorrela, Euskal Herria nazio gisa azpiratuta mantenduta duten, eta hau politikoki ukatzen duten espainiar eta frantziar estatuek egoera arintzeko hartutako neurriak partxeak besterik ez dira, kapitalismoa deritzon gaitzaren aurrean. Izan ere, aipatutako problematikak, Euskal Herriko langileriarentzat zeharo ezagunak diren lanaren behin-behinekotasuna, kontratuen bataz besteko iraupen murritza, langabezia, lan baldintza prekarioak… oro har, langileok, kapitalismopean, gure lan-indarra saltzera kondenatuta egoteagatik erasaten diguten problematika ezberdinei batzen zaizkie. Azken finean, burgesiak edozein egoera baliatzen du bere mozkinak handitzearren langileon esplotazioa mantentzeko eta bere kontura bizi ahal izaten jarraitzeko, haren lepo inguruan soka tenkatzen duen bitartean.\nGauzak horrela, aurreko problematikak ezin ditugu era isolatuan ulertu eta, are gutxiago, landu. Euskal Herri Langileak pairatzen duen azpiratze egoera, zapalkuntza nahiz esplotazio forma guztiei aurre egin eta erantzuna eman behar dien izaera integraleko alternatiba iraultzaileagatik landua izan behar da. Euskal Herriko langileon parte-hartze eta antolakuntzaren emaitza izan behar den alternatiba iraultzailea, bere proiektu politikoaren gauzapenera bidean aritu behar dena. Izan ere, langileok ezin dugu gure bizitza eta etorkizuna gu esplotatu eta jazartzen gaituztenen eskuetan jarri. Langileok ez dugu ezer lortzerik instituzio burgesen eskutik, kapitalismoa ezin baita erreformatu. Honi izaera gizatiar bat emanda, hau zuritzea besterik eragiten ez duen erreformismoan eroriko ginateke.\nEuskal Herriko langileon askapena Euskal Herriko langileok antolatutako eta zuzendutako kontra-botere espazioen eskutik etorri behar da, halabeharrez, Euskal Herri Langilearen proiektu politikoaren gauzapenerako alternatiba bakarrak independentzia eta sozialismoa izan behar dituelarik oinarri. Horregatik, maiatzaren lehenean, JARDUN koordinadorak, Euskal Herriko langile klasea egunerokotasunean edozein espaziotan jazartzen nahiz zanpatzen duten errealitateei aurre egiteko, antolatzeko deia luzatzen du. Hamaika borroka baititugu aurrez aurre, baina helburua argia da: independentzia eta sozialismoa.\nEtiketak Langileen Nazioarteko Eguna


Angel Elias (Oinarrizko Errenta): «Asko lagunduko luke aukera egokiagoak hartzeko, askatasun handiagoz» – Hala Bedi\n> Angel Elias (Oinarrizko Errenta): «Asko lagunduko luke aukera egokiagoak hartzeko, askatasun handiagoz»\nAngel Elias (Oinarrizko Errenta): «Asko lagunduko luke aukera egokiagoak hartzeko, askatasun handiagoz»\nmarzo 3, 2021 Hizpidea EnNoticias 0\nBaldintzarik Gabeko Oinarrizko Errenta proposatzeko Herri Ekimen Legegilea jarri dute martxan.\nOtsailaren 18an aurkeztu zuten Herri Ekimen Legegilea, Baldintzarik Gabeko Oinarrizko Errenta proposatzeko. Pobreziarekin amaitzeko eta pertsona guztientzako eskubideetan aurrera egiteko tresna gisa aurkeztu dute. Legebiltzarrean onartzeko zain daude orain.\nEHUko Lan Harreman eta Gizarte Langintza Fakultateko dekanoa da Angel Elias, eta ekimenaren bultzatzaileetako bat. Berak azaldu dizkigu proposamenaren nondik norakoak. Gizartean eta pertsonen bizi baldintzetan izango duen eraginaz hitz egin digu. Aipatu digu lan baldintzak negoziatzeko askatasuna, autonomia eta berme berriak ekarri ditzakeela, eta logika ezberdina daukala gaur egun indarrean dauden bestelako errenta moten aldean, ez duelako baldintzarik eskatzen (EAEn hiru hilabetez bizitzea soilik) jaso ahal izateko, eta ez delako egoera iragankor baterako pentsatua. Finantzatzeko moduez ere hitz egin dugu, BPGaren %7a beharko dela aurreikusten baitute.\nEusko Legebiltzarrak tramiterako onartzen badu, sinadura bilketa abiatuko dute, 10.000 pertsonaren babesa lortu behar baita Legebiltzarrean eztabaidatu dadin.\nHizpidea: Angel Elias (Oinarrizko Errenta): "Asko lagunduko luke aukera egokiagoak hartzeko, askatasun handiagoz"\n← Miranda-Bilbo trenbidean egindako suzko barrikada eta katenariaren mozketa aldarrikatu dute\nBidenen estreinaldia Siria bonbardatzen, eta Txinako Alderdi Komunistako barne tentsioak →


Osteguna, 2019ko martxoak 21\n2018-06-28 / Mikel Arrizabalaga\nItzuli txiki bat burutu dugu Haltsu herria inguratzen duten basoetatik. Andra Mariaren elizaren parean dagoen aparkalekua kotxea utzi eta Kanbo aldera zuzentzen de errepidetik 75 bat metro bete dugu Denentzat etxearen ondora helduz. Etxe honen atzetik irekitzen den xendatik barrena abiatu gara segidan. Ibilbide osoa marra horiz seilaturik dago eta ez dago galtzeko arriskurik.\nInguru laiotza da eta baso mistoa artean hedatzen den xendak errekastoa du lagun. Pago, haritz hurritza, gaztaiondo, gorosti eta bestelako zuhaitzen artean marrazten den bidetik aurrera segitu eta berehala iritsi gara egurrezko zubi baten ondora. Errekastoaren beste aldera pasa eta malda piko eta labur bati ekin diogu. Ibilbidearen punturik gorenera heltzean errepidearekin bat egin dugu. Bertatik, Mondarrain, Artzamendi, Erebei, Soporro eta beste zenbait mendik osatzen duten ikuspegi paregabeaz gozatu dugu.\nBide-seinaleei kasu eginez, errepidean zehar metro batzuk bete ete berehala gure ezkerretik ateratzen den bide hartu dugu. Bi landetxeak atzean utzi eta berriro basoan murgildu bezain fite, Arraiako iturrira jaisteko seinalea ikusi dugu. Ingurune hezean kokaturik dagoen iturriak ikuzlekuaren funtzioa betetzen zuen aspaldi.\nBidera itzuli gara eta gerizpean pago eta batez ere haritzen artean jaisten hasi gara etxalde batera ateratzeko. Eskuin aldetik hartu eta landetxe guztiak inguratu ostean, malda piko batek errepide nagusira eraman gaitu. Herrigune aldera jo dugu segidan eta berehala iritsi gara frontoia, eskola, herriko etxea eta beste etxe eder batzuen ondora. Etxe hauen artean, euskaltzale handia izan zen Maurice Harriet (1814-1904) jaiotetxearen ondora. Errepide beretik aurrera segi eta malda beheran Andra Mariaren elizara itzuliko gara. Merezi du bertan dagoen kanposantua bisitatzea, hilarri zahar asko ikus daitezke eta. Bertan 18 hilarri diskoidal eta XVIII. mendeko gurutze bat daude.\nKlikatu hemen 3D (doarama) deskargatzeko


“Gaixotasun gehienen arrazoia akats genetiko bat izan ohi da. Hori aldatzeko gai bagara, gaur egun sendaezinak diren gaixotasun asko sendatu ahal izango ditugu. Teknikak merkatuz gero, pertsona bakoitzarentzat farmako bat lortuko dugu”. (Arg.: Oier Aranzabal)\nZenbat dugu genetikotik eta zenbat bestela?\nEzaugarri bakoitzaren arabera, portzentaje bat da genetika eta portzentaje bat da ingurua. Esan genezake %30-80 bitartean izan ohi dela genetikoa.\nEgia da laborategi batean diseinatu daitekeela atleta perfektua?\nEz, zehazki. Genetikaren esparrutik, gure errezeta liburuan gordetzen dugu informazioa. Esan bezala, portzentaje handi batean nolakoak garen definitzen du liburu horrek. Gaur egun gai gara liburu hori nahieran editatzeko. Baina liburu hori, parte batean, guretzat Matrix bezala da, kodifikatua dago eta ez dakigu aldaketek zer eragin dezaketen. Hartu dezagun eritropoietina (EPO) sortzeko prozesuan eragiten duen genearen kasua; saguetan eta tximuetan ikusi da genea bikoiztu daitekeela, eritropoietina gehiago sortzeko.\nAlegia, gene bat aldatuta, definitu daiteke gorputzak zenbat EPO sortuko duen?\nHori da. Errezetara joan gaitezen berriz. Zuk patata tortillaren errezeta bat duzu, baina genea bikoizten baduzu, patata tortilla bikoitza sortuko duzu. Edo errezeta horren ondoan seinale bat duzu, adierazten duena zenbat tortilla egingo diren. Bat jartzen zuen lekuan bi jarriz gero, bi tortilla egingo dituzu. Liburu hori interpretatzen ikasten ari gara gutxika. Geroz eta gehiago dakigu. Bi kontu ezberdin dira, batetik liburua editatzeko gai izatea eta, bestetik, berau interpretatzeko gaitasuna izatea.\nBaina nola editatu pertsona baten liburua?\nBektore birikoak erabiltzen dira. Birusak duela 5.000 milioi urtetik diseinatuta daude zelulara joan eta beren material genetikoa sartzeko.\nBirusak “jaurtitzaile” gisa erabiltzen dira?\nBai, baina lehenengo zati patogenoa edo kaltegarria kenduta. Haren ordez zuri interesatzen zaizun sekuentzia sartzen badiozu, birusak ibilgailu lana egiten du zelularaino, hura genetikoki eraldatzeko.\nTeknika horrekin paziente baten begien kolorea aldatu dezakezue?\nBai, teorian bai, hori baldintzatzen duen genea zein den zehazki jakinda.\nZer eragin negatibo izan ditzake horrek?\nBada, horrela hitz eginda sinplea badirudi ere, oso konplexua da, errezetak elkarren artean komunikatuta baitaude. Eta zaila da jakitea aldaketa batek zer ondorio izan dezakeen. Eragin batzuk ikusten ditugu, baina ezin da jakin oraindik beste albo-aldaketa batzuk eragin ditzakegun ala ez. Mutazioak sortzeko arriskua ere hor dago.\nTerapia genikoaz ari gara, ezta?\nBai. Gaur egun teknika horiek hainbat gaixotasun sendatzeko erabiltzen dira. Nik dakidala, sei farmako gutxienez badaude egun, teknika horietan oinarritzen direnak. Milaka ikerketa daude eta teknikak asko ari gara garatzen, osasungintzan oso interesgarriak direlako.\nKiroletako dopinerako ere bai.\nBetikoa da. Atal zehatz batzuk aldatuta, jakin badakigu kirol errendimendua ikaragarri hobetu daitekeela. Indarrean, erresistentzian edo minarekiko daukagun sentikortasunean esaterako.\nAuto bat tuneatzea edo geure gorputza hackeatzea bezala da?\nHorixe bera. Ihes hodia aldatu duzu eta pixka bat azkarrago doa autoa, baina, zenbat soinu eragiten du? Zenbat gasolina behar du orain? Niri alde ona azpimarratzea gustatzen zait, ikaragarria delako.\nEta zein da honen guztiaren alde ona?\nAlde ona da gaixotasun gehienen arrazoia akats genetiko bat izan ohi dela. Gaixotasun horien sorburua, askotan, errezeta liburuko hizki soil batean dago. Hori aldatzeko gai bagara, gaur egun sendaezinak diren gaixotasun asko sendatu ahal izango ditugu. Teknika hauek garatu eta merkatuz gero –orain milioika euro balio dute– pertsona bakoitzarentzako farmako bat lortuko dugu. Badira haur asko gaixotasun genetiko oso arraroekin jaiotzen direnak, eta gaur-gaurkoz ez dago aukerarik bakoitzarentzat farmako bat sortzeko. Farmazeutikei ez zaielako interesatzen, besteak beste.\nGaur egun ba al da kirolari transgenikorik?\nEzin dugu jakin, ez baitugu tresnarik dopin genetikoa detektatzeko. Jakina da ordea, teknikoki posible dela egitea. WADAk (World Antidoping Agency) esaten du 2008tik, Beijingo Joko Olinpikoetatik, dopin genetikoa aplikatzen dela. Horregatik inbertitu ditu milioi dolar asko haren ikerkuntzan.\nRioko Joko Olinpikoetan zer edo zer egiten hasi ziren dopin genetikoaren aurka.\nDetekzio motaren batekin hasi ziren, baina azkenean atzera egin zuten. Ez baitzen behar bezain fidagarria. Laginak, aitzitik, gorde egin zituzten etorkizunean ikertu ahal izateko.\nDopin genetikoa garestia da?\nBai, baina ekonomikoki negozio ikaragarria izan liteke batzuentzat. Terapia genikoan, horrelako farmako bat garatu eta pertsonei aplikatu ahal izateko, 2-6 milioi euro behar dira. Hori merkatu daitekeen? Ba agian, prozesu ilegal batean, fase batzuk kenduz gero bai. Hori bai, komertzializatuz inbertitutakoa baino diru gehiago irabaziko dute ziur. Oso iluna da dopinaren mundua, iluna bezain errentagarria batzuentzat.\nDopin genetikoaren eskuliburua\n“Bi teknika daude, invivo eta exvivo. Invivo zuzenean birusak sartzea datza, zuk nahi duzun errezetarekin. Exvivo aldiz, zelulak atera, eraldatu, laborategian hazi eta berriz ere gorputzean sartzeari esaten zaio. EPOaren genea aldatu daiteke; miostatinarena ere bai, gihardura handitzeko; PPAR edo PPFK geneak aldatu ditzakegu erresistentzia handitzeko, edo minaren pertzepzioa gutxitzeko. Txirrindularitzan esaterako, nork irabazten du? Erresistentzia handiena duenak ala mina hoberen jasaten duenak?”.\nKanal hauetan artxibatua: Genetika | Medikuntza | Dopina\nEduki askeko interneteko entziklopedia eleanitzak euskarazko 350.000 artikulua argitaratu du urtarrilaren 13an. Wikipedia mundu osoko boluntarioek idazten dute eta lankidetzaz editatua da. Guztira 37 milioi artikulutik gora ditu, horietatik lerrook idazterakoan 350.009 euskaraz.\nBurdin Arotik dator gure informazio genetiko nagusia. Orain 4.500 urte jazotako migrazio prozesu batek Iberiar penintsulako historia betiko aldatuko zuen. Arrazoi ezezagunak medio, iparraldeko gizon etorkin berriak penintsulakoei gailendu zitzaizkien, eta tokiko emakumeekin... [+]\nAnalfabetos sentimentales. Historias con acondroplasia y más… (Analfabeto sentimentalak. Akondroplasia historiak eta gehiago…) liburuaren egilea da. Nanismoa edo altura txikia duten pertsonez jardun du. Akondroplasia da nanismoaren eragile handiena; gene... [+]


Esnatzear da saguzarra - Nontzeberri\nHasiera/BERTSOTAN/Esnatzear da saguzarra\nBai, hala da. Esnatzear da saguzarra, hil honetan hasiko delako Eskolartekoa. Ekainaren 8an egingo da Euskal Herriko Eskolartekoaren jaia, Saran. Han elkartuko dira aurretik lurraldez lurralde egindako eskolartekoetan aritu diren parte hartzaileak; kasu gehienetan, probintzia bakoitzeko bina ordezkari.\nBaina data hori heldu baino lehen, lehenengo zita Gipuzkoan izango da otsailaren 15ean. Bertan 23 parte hartzaile bilduko dira, eta bi hilabetetan zenbait saio eginda, jai giroan amaituko da Lasturren, apirilaren 5ean. Egun berean egingo da Eskolartekoa Nafarroan; Arantzan elkartuko dira bertsozale gazteak.\nEskolartekoa Araban, Bizkaian eta Lapurdi, Baxenabarre eta Zuberoan gauzatuko da maiatzean. Araban bi egun hartu ohi dira, adin ezberdinetako gazteentzat: nerabeek maiatzaren 11n ospatuko dute Eskolarteko jaia, Legution, Bertsoa Bizi Gazte Egunarekin batera. Gazteagoentzako maiatzaren 25ean izango da festa.\nEtorkizuneko bertsolariak eta bertsozaleak trebatzeko plaza eskaintzen du saguzarrak. Orain, oinak buruan ipini, eta hegan!\nEskolartekoak izango duen egutegia www.bertsozale.eus eta www.ikastola.eus webguneetan kontsultatu ahal da.


Gorlizko EAG kenduko dutela salatuko dute gaur - Gorliz - Hiruka.eus\nGorlizko EAG kenduko dutela salatuko dute gaur\nErredakzioa 2020-06-18 09:37\nAbuztutik aurrera Gorlizko Etengabeko Arretako Gunea (EAG) kenduko dutela salatzeko elkarretaratzea egingo dute gaur, eguenean. Arrastiko 18:00etan jarri dute hitzordua, EAGn bertan.\nOsasun eremuko gehiengo sindikalak deituta, uda amaitu ondoren Osakidetzak Gorlizeko EAG kendu gura duela salatuko dute gaur, eguenean. "Larrialdiak abuztuaren 31ra arte artatuko dira Gorlizen soilik; bitartean, larrialdi pediatrikoak Gurutzetan eta arnas-larrialdiak Mungian artatuko dira", azaldu dute.\nEra berean, Plentziako lehen mailako osasun arretak "errekurtso duinak" behar dituela aldarrikatu dute herritarrek: "udan biztanleria hirukoizten da, errekurtsoak gutxi diren bitartean".


Berbakeita jardunaldia - Euskadiko Gazteriaren Kontseilua Berbakeita jardunaldia - Euskadiko Gazteriaren Kontseilua\nNola baloratzen duzu komunikabideek pertsona gazteei buruz ematen duten irudia? Nola baloratzen duzu gazte elkarteek egiten duten lanari buruz komunikabideetan agertzen dena? Noren esku dago gazte eta gazte-elkarteei buruz plazaratzen dena eta ez dena, eta horren ikuspuntua? (Nortzuk dituzte gaitasunak eta ardurak horren gainean?) Horiek eta bestelakoak erantzuteko antolatu genuen Berbakeita jardunaldia.\nBerba eta akeita hitzen baturatik dator. Word-cafe agian ezagunagoa egingo zaigu, guk hitz jolasen gureganatu dugu dinamika. Bertan gazteak, gazte-elkarteak, kazetari-gazteak eta administrazioko langileak (politikari zein teknikariak) batu genituen gaia aztertu, landu eta ondorio eta proposamenak mahai-gainean jartzeko. Gerora, forma egman diogu eta txosten bat kaleratu dugu. Hemen duzu esteka irakurri eta deskargatu ahal izateko.


Pou anaiak Himalayara bueltatu dira nazioarteko espedizio batekin\nPou anaiak Himalayara bueltatu dira\nIker eta Eneko Himalayara abiatu dira nazioarteko espedizio batekin. Helburua da, Kinnaur bailarako mendiak igotzea eta esploratzea.\nPou anaien artxiboko irudia. Argazkia: Pou anaiak\nPou anaiek laugarren bide bat irekita eman dute amaitutzat Peruko espedizioa\nPou anaiek bide berria zabaldu dute Perun\nPou anaiak, Iker eta Eneko, Himalayara bueltatu dira nazioarteko espedizio batekin. Kinnaur bailarako (India) mendiak igotzea eta esploratzea izango dute helburu eskalatzaile gasteiztarrek.\nUrte arrakastatsua izan dute Poutarrek, eta The North Face (TNF) marka estatubatuarrak babestutako espediziora gehitu dira. Toki oso berdean eta harritsuan barneratuko dira. Glaziar handiak dauden aldean ere sartuko dira, eta 6.000 metroko altuera gainditzen duten mendietan ibiliko dira.\nEspedizioan, Jacopo Larcher eta Matteo Mocellin italiarrak, Siebe Vanhee belgikarra, eta Matty Hong amerikarra inzago dira Pou anaiekin batera. Mocellinek grabatuko ditu espedizioaren nondik norakoak.\n2019an, Pou anaiek "Haizea" izeneko bidea ireki dute Patagonian (Argentina), Norvegian izotz-eskalada egin zuten, eta udaberrian "Honney Moon" bidea ireki zuten Morokoko Atlas mendian. Ondoren, udan, "Andeetako Burrito Chin", Clava Burua", "Andean Kingdom" eta "Aupa Gasteiz" bideak ireki zituzten Peruko Andeetan.\nOrain, espedizio honetan, bide berri bat zabaltzea espero dute, baina Indiako gune honetan ez dute egoera klimatologikoa alde izango.


Gasket tresnak salmentetan - Kalitatezko gasket tresnak hornitzaile\nHasiera > Produktuak > Zigilatzeko tresnak > Gasketarako tresnak\nProduktu-kategoria Gasket tresnak, Txinatik espezializatutako fabrikatzaileak gara, Gasket tresnak hornitzaileak / fabrika, Gasket tresnak R D eta fabrikazioko kalitate handiko produktuen handizkako produktuak, salmenta osteko zerbitzu ezin hobea eta laguntza teknikoa ditugu. Aurreratu zure lankidetza!\nMultiple angelu anvill Cutter Gasket eta Trim for\nXpert Mitre zizaila erabiltzeko erraza, Glazer-en tresnen tresna bikaina Trims bidez moztea, Upvc Gasket, Conduit, Beading, Plastikozko hodiak eta Irudia Makinak\nBuru bikoitzeko burdineria metal bikoitzeko hau zulagailu elektrikoa edo airea zulatzeko erabiltzen da. Metal fina edozein mozteko gai da.\nGasketarako eta garbigailuaren moztekoak\nGasketarako eta garbigailuaren moztekoak. Hainbat kalitate handiko gasket eta garbigailuen mozteko produktuak erosi ditzakezu Global Gasket eta Washer Cutters Hornitzaileekin eta Gasket eta Washing Machine Cutter Manufacturers at Kaxite Sealing.\nKalitate handiko zirkularrak\nEhungintzako GSMa zehazteko tresna espezializatua (ehundura, ez ehundura edo oihalezkoa) Oihalak GureRound Cutter ia edozein motatako materiala erabil daiteke, Zinema, Aparra, Paperaren papera eta Kontseilua. Unitate hau Gomendatutako probak egiteko gomendatzen da.\nGasket Zizaila Miter Shear Multi Angle Trim Cutter\nHard jantzita, merkataritza estandarra gasket zizaila. Xafla ebakitzeko, plastiko txikiak mozteko eta hainbat arte eta artisautza egiteko, aldi bakoitzean zuzenean moztu ahal izateko. Produktuen ezaugarriak eta onurak Xpert Zizailekin konbina daitezkeenean: 45 graduko angeluetan moztu Garbitu markak enboloa orientazioan angeluak moztuz\nErraza Gasket Cutter\nErraza Gasket Cutter, batez ere, 3 mota gaskt ebakitzailea gaskulak ez diren metalezko ebaketak ebakitzeko, barneko eta kanpoko diametroa amaitutakoaKXT EGC-1 20 ~ 600mm kanpoko diametroaKXT EGC-2 35-1200mm kanpoko diametroaKXT EGC-3 40mm-1600mm kanpoaldeko diametroa


CANNES’69: epokako intriga filma eta familia harremanen komedia, lehiaketaren hirugarren egunean | Zinema | Pantaila handian\nYou are here: Home ∼ 2016 ∼ May ∼ 15 ∼ CANNES’69: epokako intriga filma eta familia harremanen komedia, lehiaketaren hirugarren egunean\nAsiar zinemaren lehen ordezkaria lehian eta lehen emakumezko zuzendaria. Bata, Park Chan-Wook, korear zinema berriaren eredu ederrenetakoa eta zinemaldietan eskarmentu handikoa. Bestea, Maren Ade, hiru filmeren zuzendaria, hiruak zinemaldietan. Bata bestea baino gehiago gustatu zait baina biek maila asko igo dute.\n“Mademoiselle”. Zuz. Park Chan-Wook\nDuela 3 urte Nicole Kidman eta Mia Wasikowskarekin ingelesez “Stoker” filmatu ondoren, Park Chan-woo Koreara itzuli da inoiz egin duen ekoizpen handiena filmatzeko. Sarah Watersen “Fingersmith” krimen eleberri historikoan oinarritu da “Agassi“ (Mademoiselle) zuzentzeko. 1930.eneko hamarkadan japoniarren esku dagoen Korean, neska gazte bat japoniar emakume gazte aberats baten zerbitzura jartzen dute. Sookek sekretu bat du. Japoniar kontearena egingo duen iruzurgile batentzako lanean ari da, gezurrezko konte honek emakume aberatsa ezkon dezan. Baina sentimentuek ezusteko garapena izango dute.\n“Mademoiselle”. Zuz.: Park Chan-Wook\nChan-woo famatua egin duten giroez osatua dago filma. Argazki oso ederra du – lente anamorfikoen laguntzaz filmatu dute (Jon Garaño eta Aitor Arregi horrela ari dira “Aundiya” egiten). Zatika kontatuta, zati bakoitzak tramaren gezur bat, publikoak ezagutzen ez duen alde bat azalaratzeko balio dio. Film oso erotikoa. Aspertu gabe jarraitu baditut bi ordu terdiak, filmak ez nau guztiz asetu. NORK IZANGO DU GUSTUKO? Epoka pelikulak maite dituztenak eta giroekin asiar zinema maite dutenek.\nMaren Ade zuzendari alemaniarraren hirugarren luzeak pentsatzen uzten zaitun horietakoa da. Nori ez zaio ezustean gurasoetako bat edo biak etxean azaldu, etxea edo bizitza hankaz gora duzunean? Hori gertatzen zaio Bucaresten lan egiten duen Ines gazte alemaniarrari. Langileak kaleratzen laguntzen duen kontsultora batean lan egiten du. Etxean duen familiarekin egoteko tartea ez duenez, Bucaresten azalduko zaio txakurra galdu berri duen aita. Baina aita-alaba harremana guztiz puskatuta, aitak pertsonaia asmatu beharko du alabari gomendioak emateko, bizitzan aldaketak egin ditzan.\n“Toni Erdmann”. Zuz.: Maren Ade\nPeter Simonisch aktore austriarra eta Sandra Huller alemaniarra ederki ari dira aita-alaba paperetan. Prentsaren saioetan, akreditatuak txalotan lehertu ziren hainbat pasartetan. Filmak sortzen duen giro onaren seinale. Ekipoarekin aurkezpenean, txalo zaparrada izan da. Berez dramatikoa izan ziteken film zoragarria umorez egin digu. Gure egunerokoan gertatzen zaizkigun eszenez beterik. Oso eta ondo landutako gidoiarekin hirugarren luze sendoa osatu du emakume zuzendari honek. Askoren esanetan Zinemaldiko filma da, ezbairik gabe. NORK IZANGO DU GUSTUKO? Komedia, giro familiarreko eta zine berria maite dutenek.\nEta Cannes estrenaldirako lekua izaki, Steven Spielbergek Walt Disneyrako egindako azkenak hemen izan du medioen arreta. Lehiaz kanpo, “The BFG“ umeentzako filma estreinatu du zinemaren Midas erregea jotzen denak. Roald Dahlen ipuin baten bertsioa da Spielbergek ekarri diguna. Sophia deritzan umezurtz batek Big Fat Giant erroldaiarekin topo egiten du. Neskatoa bahituko du erraldoiak euren arrazaran berri emango ote duen beldur. Baina bahiketak uste baino gehiago aldatuko du erraldoien bizitza. Ruby Barnhillek jokatzen du Sophieren papera eta erraldoiaren gorputzean, Oscarra berriki lortutako Mark Rylance aktoreak. Familian ikusteko menturazko film dibertigarria eta oso ondo egina. NORK IZANGO DU GUSTUKO? Haurrek eta umeekin zinea ikustea gustuko dutenek.\nPosted in Zinema jaialdiak Tagged "Mademoiselle", "Toni Erdmann", Maren Ade, Mark Rylance, Park Chan-Wook, Peter Simonisch, Ruby Barnhill, Sandra Huller, Steven Spielberg


Alavesek Pere Pons fitxatu du datozen hiru denboraldietarako\nAlavesek Pere Pons fitxatu du\nKataluniako futbolariak hiru urterako kontratua sinatu du talde arabarrarekin, 2022ko ekainaren 30era arte.\nPere Pons. Argazkia: Deportivo Alaves\nAlavesek Luis Riojaren fitxaketa baieztatu du\nAlavesek Saul Garcia atzelaria fitxatu du\nJeando Fuchs, Alaveseko jokalari berria\nOlivier Verdon, Alaveseko jokalari berria\nPere Pons Alaveseko jokalaria da jada, hala jakinarazi baitu ostegun honetan Arabako taldeak. Kataluniako erdilariak hiru denboraldirako kontratua sinatu du Arabako taldearekin, 2022ko ekainaren 30era arte.\nPonsek 26 urte ditu, eta Girona taldetik iritsi da Alavesera. Gironako harrobian hazitako jokalaria da, eta bertan jokatu zuen, 2013-2014 denboraldiko neguko merkatuan Bigarren B Mailako Olotera utzita joan zen arte.\nGironarekin Lehen Mailara igotzea lortu zuen Pere Ponsek 2017-2018 denboraldian. Hurrengo sasoian, 2018-2019 denboraldian, Lehen Mailatik jaitsi egin zen talde katalanarekin. Pere Ponsek 65 partida jokatu ditu Gironarekin eta horietatik 62tan hasierako hamaikakoan egon da.


Gipuzkoako Batzar Nagusiak - Donostia eskualdea (Donostialdea)\nDonostiako eskualdea (Donostialdea)\nGipuzkoako ipar-ekialdean dago. Iparraldean itsasoa du muga eta ekialdean, Bidasoa Beherea eta Nafarroa. Hegoaldean, Nafarroa eta Tolosaldea ditu mugakide; mendebaldean, Urola-Kostaldea eta Tolosaldea. Guztira 305.2 km²ditu.\nKlima ozeanikoa da. Batezbesteko, urteko euri kopurua Donostiako 1.500 mm eta Oiartzungo 2.200 mm bitartean dago; udazkena da euritsuena, uda berriz idorrena. Halako eremu txikiko eskualdean gorabehera handiak daude urteko prezipitazioetan, bistan denez Oiartzun inguruan mendi hegalak NE aldera begira daude. Itsasaldeko haizeari eragozpena jarriko dion erlieberik ez dagoenez, maiz itsasoko lainoa mendi hegal horietara bildu eta euria ekartzen du bertara.\nTenperaturak leunak dira. Igeldoko behatokian batezbesteko tenperaturarik hotzena otsailean izaten da (8 °) eta beroena berriz abuztuan (19,5 °). Urteko batezbesteko tenperatura 13,2 ° da.\nOiartzun, Urumea eta Oria ibaiek jasotzen dituzte eskualdeko urak; erliebea perpendikularki zatikatzen dutelarik, airetik ikusita koadrikula itxura ematen diote. Oiartzun ibaia Aiako Harrian sortzen da; 15 km-ko bide laburra egin ondoren, Arditurri eta Sarobe erreken urak jasota, itsasoratzean Pasaiako itsasadarra osatzen du.\nUrumea Nafarroan sortzen da; Hernani eta Donostia zeharkatu ondoren, Zurriolan itsasoratzen da 40 km-ko bidea egin eta gero; bidean Landarbaso eta Añarbeerreken urak biltzen ditu. .\nOria ibaia Gipuzkoako ibairik luzeena (66 km), ugariena (26,3-m³ segundoko) eta arro zabalenekoa (871 km²)da. Eskualde honetan, Andoain, Urnieta, Donostia eta Usurbil zeharkatzen ditu, eta Leizaran eta Abaloz erreken ura jasotzen du. Badirudi Oria ibaiak hartzen duen joera ikusita Donostian itsasoratu beharko lukeela, baina Zubietan 90 °C-ko jira egin, eta bihurgune zabaletan barna, eskualde honetatik irten eta Orion itsasoratzen da.\nDonostialdea da Gipuzkoako eskualdeetan biztanleriarik handienekoa. Hamaika udal dira: Donostia, Pasaia, Lezo, Errenteria, Oiartzun, Astigarraga, Hernani, Urnieta, Andoain, Lasarte-Oria eta Usurbil. Udal barrutirik handienak Donostiakoa (61,5 km²) eta Oiartzun (60 km²)dira.\nNabarmentzekoa da 1900. urtean 64.000 biztanle zirela eskualde honetan, horietatik 41.000 Donostian. Mendearen erdian, eskualdean 164.000 biztanle zeuden eta 1975ean, 312.000 biztanle erroldatu ziren. Eskualdeko biztanleria, 1991n, 315.758 lagunek osatzen zuen (Euskal Autonomia Erkidegoko biztanleria osoaren %14,8, eta Gipuzkoako %46,2). Bilboko eskualdearen atzetik, Donostialdea da Euskal Autonomia Erkidegoan biztanleria handieneko eskualdea (1,032 biztanle /Km²). Hiriburuak eskualdeko 180.265 biztanle ditu (%60) eta Errenteriak 38.802 biztanle, (%13). Hernani, Lasarte-Oria eta Pasaia biztanleriaz antzekoak dira: 18.000 biztanle (%5,7).\nEskualde hau izaera metropolitanoa hartzen ari da pixkana-pixkana, baina prozesu hori Bilbon baino astiroago doa oraindik. Bidasoa Behereko eskualdearekin harreman hain estuak direnez, esan daiteke bi eskualdeok area funtzional bakarra osatzen dutela, Donostiaren eraginpean; Irun-Hondarribia da eskualdeko bigarren burua.\nDonostiaren eragina eskualdeaz haratago doala esan behar da. Orio oso lotua dago Donostiarekin, nahiz hurbilago duen Zarautzek lotzen duen oraingoz. Beste muturrean, Billabonak eta Zizurkilek badute loturarik Donostiarekin, nahiz Tolosaren eragin eremuan bizi. Hala ere, azken horren garrantzia Donostiarenarengatik gutxitzen doa poliki-poliki.\nErrepideko komunikabideetan, A-8 autobidea (Bilbao-Behobia) aipatu behar da lehen-lehenik; ekialdera, Bidasoa Behereko eskualdearekin lotzen du, eta mendebalera, berriz, Zarautz, Eibar eta Bizkaiarekin. N-I errepidea (Madril-Irun) autobiabihurtzen da Beasain-Donostia tartean; bertatik abiatzen da A-15 Nafarroako autobia, Iruñearekin eta Ebroko arroarekin lotzeko. Itsasaldeko N-634 errepide bihurriak kostako herriak lotzen ditu, Eibar eta Bilbo aldera jotzeko.\nTrenbideetan Madril-Irun burdinbide zabala nabarmendu behar da alde batetik, RENFEk ustiatzen duena, eta Donostia-Hendaia (Topoa) nahiz Bilborainoko bide estukoak bestetik. Bilbora doan azken trenbide horrek nekez egin diezaioke lehia errepide gaineko garraioari, joan-etorri laburretan ez bada. Abiadura handiko trenaren proiektuak eskualdea zeharkatzeko asmoa dauka, baina erabaki gabe dago Donostiarekin nola lotuko ote den.\nItsas garraioa Pasaiako portuaren bitartez egiten da. Oiartzun ibaiak itsasoratzean sortzen duen itsasadarra hartzen du portuak, Donostia, Pasaia eta Lezoko udal barrutietan. Merkataritzaz gainera, arrantzako itsasontzi asko du portuak, eta badira kirol jardueretarako nasa edo eremu berri bat egokitzeko proiektuak. Merkataritzaren aldetik, Pasaiako portuak 4.200.000 t salgai higiarazten ditu urtean, batez ere txatarra, autoak eta petroliotik eratorritako gai finduak. Baditu bere eragozpenak: sarrera zaila dauka, hondoak (10-12 m) muga jartzen die itsasontzi handiei, eta, batez ere, lehia handia egiten dio Bilboko portuak, egoera fisiko eta tekniko hobea baitauka.\nEkonomiaren aldetik ikusita, eskualde hau Euskal Autonomia Erkidegoko bigarren gunea da. Lanean ari den biztanleria 106.793 lagunek osatzen dute; gehienak hirugarren sektorean ari dira -ehuneko hirurogei inguru-; portzentaje hori, Donostiaren kasuan, ehuneko hirurogeita hamar da.\nDonostian administrazio-jarduera handia dago: bertan daude Estatuko administrazioaren ordezkaritzak eta Eusko Jaurlaritzako sailen ordezkaritzak. Horiez gain, Lurralde Historikoko administrazioa bera, hau da, Foru Aldundia eta Batzar Nagusiak, eta Udalarena ere Donostian daude.\nJustizia-administrazioak Donostian dauka Probintziako Auzitegia eta gainerako epaitegiak (6 instantziakoak, 5 instrukziokoak eta penalekoak, eta 4 sozialekoak). Andoain ez dago Donostiako epai barrutiaren barnean, Tolosakoan baizik.\nOsakidetzaren Osasun etxe eta ospitaleak Zorroaga inguruan kokatzen dira. Bertan dagoen Gipuzkoako Ospitaleen gunea ondoko osasun etxeek osatzen dute: Arantzazuko Ama Ospitalea, Gipuzkoako sareko burua da; Gipuzkoako Ospitalea, eskualdeko zerbitzu gisa diharduena; Ama-haurren Ospitalea, Arantzazuko Ospitalearen alboan dagoena eta Amarako Ospitalea, egonaldi ertain eta luzeetan espezializatua. Osasun etxeen sarea Ospitale Onkologikoak, Gipuzkoako Poliklinikoak, Matia Fundazioko Ospitale Geriatrikoak eta bestelako klinika txikiagoek osatzen dute. Bestalde, anitz dira anbulatorio, erietxe eta gisakoak.\nEuskal Herriko Unibertsitateko fakultate eta goi mailako eskola tekniko asko dago Donostiako campusean (Zientzia Kimikoak, Informatika, Zuzenbidea, Filosofia Eta Hezkuntza Zientziak, Enpresa Zientziak, eta Arkitektura). Horiez gainera, Deustuko Unibertsitateko fakultate batzuk (Enpresa Zientziak, Filosofia eta Letrak) eta Nafarroako Unibertsitateko bat (Ingeniaritza) daude. Halaber, unibertsitate eskolak (Irakasletza, Ingeniaritza Teknikoa, Erizaintza, eta Turismoa) eta Musika Kontserbatorio Nagusia daude Donostian.\nEuskal Telebistak programak ekoizteko zentroa dauka Miramonen, Euskadiko Orkestraren aldamenean. Irrati publiko nahiz pribatu askok dituzte estudioak eta ekipoak eskualde honetan, batez ere Donostian. Egunkarietan, El Diario Vasco egunkariak bere erredakzioa eta makineria hiriburuan dauzka, baita Gara, Diario de Gipuzkoa eta Berria egunkariek ere.\nTurismoari lotutako jarduerek tradizio handia daukate eskualde honetan XIX. mendearen amaieraz geroztik; hiriburuan batez ere, sektore garrantzitsua da gaur egun turismoa. Hoteletan 1.500 bat gela daude -3.000 pertsona ingururentzako lekua-, eta horietatik erdia lau edo bost izarretako hoteletan dira. Ez dira, noski, kopuru handiak, baina oro har hotelen eskaintza ondo orekatua dagoela esan daiteke, turismoa urtaro jakinetan etortzen baita.\nBiltzarrak eta bestelako kultura jarduerak sustatzen badira, eta turismoa erakartzeko zailtasunak ipintzen dituzten bestelako faktore sozialak desagertzen badira, ez da zaila hotelen kalitatezko eskaria urte osoan zehar banatzea, eta ez bakarrik urtaro jakin batzuetan. Oporretarako bigarren etxebizitzak bost mila inguru dira eskualde honetan; Donostian daukate batez ere garrantzia.\nDonostialdean sei mila saltoki txiki inguru daude, gutxi gorabehera erdiak Donostian bertan. Alde horretatik ikusita, Donostiaren eragina probintzia osoko herrietara hedatzen da; bakar-bakarrik esan daiteke ipar-mendebaleko bazterra dagoela eragin horretatik aparte, Bilboko eraginpean baitago, eta hego-mendebalekoa, Gasteizeko eraginpean. Nabarmendu beharra dago, baita ere, bi hipermerkatu edo saltoki handi direla Oiartzunen, eta beste bi daude Donostiako Intxaurrondo auzoan eta Usurbilen. Donostiak eta Pasaiak arrantza-portu bana dute. Baxurako arrantzan hogeita hamarna ontzi dira, 145 eta 171 arrantzalerekin guztira. Donostiako itsasontzi gehienak tretzako arrantza teknika zaharretan daude espezializaturik; ez da harritzekoa, beraz, donostiarrek urtean 1.600 t arrai harrapatzen duten bitartean, pasaitarrek 5.500 t harrapatzea.\nPasaiako alturako itsasontziak asko izan ziren hirurogeigarren hamarkadan: 280 ontzi izatera ere heldu ziren. Gaur egun ordea 58 besterik ez dira, horietatik 20 bakailaotarakoak, 9 izozkailuak eta 29 arrastreroak; guztira 1.000 arrantzale hartzen dituzte.


Zakurraren aurkako tratu txarrak: sentsibilizaziorako hitzaldia antolatzea | Consumer\nZakurraren aurkako tratu txarrak: sentsibilizaziorako hitzaldia antolatzea\nAnimaliaren tratu txarren aurkako diskurtso eraginkor batek benetako esperientziak izan behar ditu, eta neurri egokiak, zentzuzkoak eta grinazkoak.\nTxakurrari egiten zaion tratu txarren aurkako borrokak hainbat ekintza biltzen ditu, hala nola, elkarte babesle bati laguntzea, Interneten blog bat abiaraztea eta gure maskotak babestearen garrantziaz sentsibilizatzeko ekitaldiak antolatzea. Azken kasu horretan, komeni da diskurtso eraginkorra prestatzea, sentsibilizatzeko eta mezua eraginkortasunez eta indarrez transmititzeko.\nPasioa ez da nahikoa mezu eraginkor bat artikulatzeko, zakurrari tratu txarrak galtzeak duen garrantzia jakinarazteko. Arazoaren larritasuna entzuten duen jendearengana iritsi behar da, eta mezua indartsu transmititzeko, komeni da egungo datuetan oinarritzea.Zakurrari tratu txarren aurka egiteko mezua transmititzeko, komeni da gaur egungo datuetan oinarritzea.\nEz da gauza bera egunero kalean ibiltzen diren txakur babesgabeez hitz egitea, ez eta Espainian guztira 109.074 txakur utzi zituztela jakitea ere, 2010ean bakarrik, Affinity Fundazioak konpainiako animaliak abandonatzeari buruz egindako ikerketaren arabera.\nEz da hutsala jakitea, halaber, 2011. urtean Guardia Zibilak 13.004 salaketa egin zituela animalien aurkako tratu txarren inguruan; ez da harritzekoa, halaber, ehun bat pertsona (97) atxilotu edo egotzi zituztela gure herrialdean animalien aurkako portaera krudel batengatik, urte horretan bertan. Zifra zirraragarriak dira, txakurraren babesari buruzko hitzaldi batean agertzen den ikusleak ezagutu beharko lituzkeenak.\nSutasuna, hala ere, datuekin armatuta egon behar duen arren, baliabide baliotsua da txakurrari tratu txarren aurkako diskurtsoa arrakastaz esateko. Emozioa, neurriz erabiltzen dena, jendearen arreta erakartzeko baliabide eraginkorra da.\nEgituratu zure mezua txakurraren aurkako tratu txarrei buruz\nAnimalien tratu txarrei buruzko diskurtsoaren ideia nagusiak ordenatzeko eskema erraz bat sortzea funtsezkoa da esku-hartzean ez trabatzeko edo blokeatuta geratzeko. Txakur batek jasandako abusua islatzen duen esperientzia propiotik edo hurbilekotik abiatuta, hari gidari gisa erabil daiteke bere diskurtsoa gidatzeko.\nJakinarazi txakurrari tratu txarra egitea delitua dela\nTxakur bat abusatzea edo hari kalte egitea, jokabide krudel eta negargarria izateaz gain, debekatua dago, eta legeak zigortua, Espainian. Etxeko animalien tratu txarrak, besteak beste txakurrarenak, hiru hilabete eta urtebete arteko kartzela-zigorra dute, gure Zigor Kodean jasotzen den bezala. Gainera, autonomia-erkidegoetako animaliak babesteko legeetan txakurrari dagozkion isunak eta zehapenak jasotzen dira, 60-15.000 euro bitartekoak, tratu txarren larritasunaren arabera.\nEntzuten duen jendearengana iristeko, zifrak emozioekin kargatu beharko ditu: sentimenduak pertsonen kontzientzia aldatzeko bide zuzena dira.\nErakutsi txakur baten tratu txarren zeinuak ezagutzen\nZakur bat tratu txarrak jasaten ari dela ohartarazten duten seinaleak ezagutzea lagungarria da jokabide anker horrekiko sentiberatasuna areagotzeko. Behin eta berriz gertatzen diren indarkeria-gertaeren ondoren geratzen diren ondorio larriei buruz ohartarazi behar du, litekeena baita animaliaren bizitzan zehar erabat ez desagertzea. Erabateko mesfidantza eta inguruko pertsonekin harremanak izateko arazoa dira txakurrak izan ditzakeen tratu txarren zantzurik nabarmenenak.\nPortaera konpultsiboak, itxuraz arrazoirik gabe eguneko ordu desberdinetan errepikatzen diren ekintzak, gehiegizko edo zentzurik gabeko lapurrak mota guztietako azaleretan, abusua gerta daitekeela adierazten duten beste sintoma batzuk dira.\nZakur batek krudelkeria-egoeren aurrean duen beldurrak azal dezake gaizki tratatutako animalia batzuek beldurra sentitzea kalera ateratzeko orduan: edozein zarata ikaragarria izan daiteke. Jarduera fisikorik ezak, tristurak edo depresio-jarrerak ere ohartarazi dezake animaliak indarkeria-kasuak izaten dituela. Trauma horiek ezagutzeak lagundu egiten du arazoaren larritasunaz jabetzen. Mezu zuzen eta erreala erabiltzea, berriz, ia segurua da txakurrari tratu txarren aurka egiten dion diskurtsoa transmititzeko.\nEspainian zakurren aurkako gehiegikeriak tristeak eta mingarriak izan arren, tratu txarren aurkako hitzaldi bat antolatzen edo sortzen denean, ez da ezkortasunean geratu behar. Haren diskurtsoak motibatu egin behar du, eta, hartara, entzuten duten pertsonek bat egin behar dute, oro har, animalien aurkako tratu txarren aurkako gizarte-mugimendu isil eta lausoarekin.\nTxakurrari tratu txarrak ematen zaizkion jokabideei irtenbidea emateak lagundu egiten du gaitz horren aurkako borrokan aurrera egiteko animatuta sentitzen.Haren diskurtsoak motibatu eta lortu behar du entzuten duten beste pertsona batzuk zakurren aurkako borrokarekin bat egitea.\nAlde horretatik, ideia ona da tratu txarren aurka borrokatzen diren zenbait elkarte babesleren arteko harremanak izatea. Tratu txarren aurkako sinadurak biltzeko orri bat pasatzea topaketa dinamikoagoa eta parte-hartzaileagoa bihurtzeko beste modu bat da.\nPasioa ez da nahikoa mezu eraginkor bat artikulatzeko. Mezua indarrez transmititzeko, komeni da datuetan oinarritzea, zenbat eta gaurkoagoak izan, orduan eta hobeto.\nEgin ezazu eskema sinple bat paper batean: animalien aurkako tratu txarrei buruzko hitzaldiaren ideia nagusiak antolatzen lagunduko dizu.\nBerezko edo hurbileko esperientzia batetik abiatzen da, txakur batek jasandako abusua islatzen duena: diskurtsoa errealagoa eta zintzoagoa izango da.\nGogoratu txakur bat tratu txarrak jasaten ari dela ohartarazten duten seinaleak ezagutzea lagungarria dela jokabide anker horrekiko sentikortasuna areagotzeko.\nPortaera konpultsiboak, hala nola gehiegizko zaunkak, abusuak izan daitezkeela adierazten duten sintometako bat dira.


Emakumeen artean gizonen artean baino ohikoagoa den gaitza\nPixa egitean erresumin sentsazioa, egiteko premia, maskuria hutsik egonda ere gernu egin nahi, pubis aldean mina… zistitis edo maskuriaren hanturaren zenbait sintoma dira. Gaitz hori ohikoagoa da emakumeen artean, eta batzuetan ez zaio behar besteko arreta eskaintzen. Urtero bost emakumetik batek beheko gernu traktuan infekzio sintomak baditu ere, horien %10ek baino ez dute medikuarenera jotzen.\nMaskuriak emakumeen gorputzean duen kokapenak azaltzen du horiek zistitisa areago jasatea. Organo horrek giltzurrunek ekoizten duten gernua biltzen du eta, aldizka, bere muskulaturaren uzkurduraren bidez, hustu egiten da. Maskuria uretrarekin komunikatuta dago, gernuak -kanpora isurtzen denean- zeharkatzen duen hodiarekin, alegia. Gizonarengan, uretrak prostata zeharkatzen du eta zakilaren gorputz leizetsuen artean igarotzen da; emakumearengan, berriz, motzagoa izan eta bulban bukatzen da. Horrek erraztu egiten du zistitisa, bulba aldeak eta perineo aldea gertu izateak kutsadurari laguntzen baitiote.\nEskuarki gernuak ez du germen patogenorik. Baina bakterioren bat maskurira sartu eta bertan ugaltzen bada, haren populazioa bikoiztu egiten da 40 minutuko, eta azkarrago maskurian hondar-gernua geratzen bada edo maskuriaren hustuketan aldi luzeak igarotzen ba dira; esate baterako, likido gutxi edaten direnean. Uretra da kutsatzen lehena; infekzioa garaiz tratatzen ez bada, goranzko ibilbidea egingo du eta giltzurrunetara irits liteke, pielonefritis delakoa eraginez.\nHeste-florako edozein mikroorganismok infekta lezake gernua, baina erruduna Escherchia coli delakoa izan ohi da gehienetan, zistitisen %90tan agertzen baita. Gernu traktuan gernuaren isuriaren moteltzea eragiten duten egoera guztiek zistitisa agertzea errazten dute: maskuri-ureterrorena errefluxuak, ureterretako dilatazioek, maskuri erretentzioak edo kalkuluak agertzeak, besteak beste. Sonda uretro-besikalak edo gernu-bideak aztertzeko tresnak -kateterrak edo zitoskopioak- sartzeak ere eragin ditzake infekzioak. Emakumearengan sexu harremanak eta haurdunaldia infekzio mota hau harrapatzeko joera daramaten faktoreak dira.\nPixa egitean erresumin sentsazioa.\nMaiz pixa egin behar.\nPixa egiteko premia bizia.\nPixa egiteko nahia maskuria hutsik egonda ere.\nPubis aldeko mina.\nItxura gutxi gorabehera uherreko gernua, eta are odola duena.\nHotzikarak eta sukarra.\nGerrialdeko mina, bizkarraren behealdean, giltzurrunak infektatzen direnean.\nBeti ez dira sintoma guztiak agertzen eta pertsona guztiengan ez dute intentsitate berdina.\nGernu-infekzio hauetan maiz medikamenturik ohikoenen kontrako erresistentzia gertatzen denez, zistitisaren sintomak agertzen badira funtsezkoa da gernu-analisia egitea, germen eragilea zein den eta zein antibiotikok izango duen eragina aztertzeko. Emakume asko medikuarenera joan ez eta beren kabuz hartzen dituzte sendagaiak; hutsegite nabarmena da.\nZistitis zorrotzaren tratamendua antibiotikoetan oinarritzen da. Badago bitarteko terapeutiko mordoa, baina zuzen erabili behar dira: sendagai egokia analisien emaitzen arabera aukeratuko dira beti. Tratamendu antibiotiko egoki batez zenbait egunetan arintzen da zistitis zorrotza, arazo eta konplikazio handirik gabe. Agindutako sendagaiak hartzeaz gain, honako jarraibide hauek bete behar dira:\nLikido ugari edatea: gutxienez bi litro eguneko.\nMaiz zistitisa duten emakumeek xaboi lurrinduak, xanpuak, usain kentzaile intimoak, bainu gatzak, konpresa lurrinduak eta uretra narrita lezakeen guztia erabiltzea saihestu egin behar dute.\nPerineoaren gehiegizko izerditzea (uzkiaren eta sexu organoen artean dagoen aldea) kontrolatu egin behar da, alde hori beratzen errazten baitu eta azken batean bakterio kolonizazioa ahalbidetzen. Izerdiaren lurrinketa eragozten duten arropak saihestu behar dira, bereziki panty galtzak, kulero estuak, zuntz sintetikozko jantziak, etab. Kasu horietan egokiena kotoia da.\nKaka egin ondoren funtsezkoa da higiene erabatekoa: emakumeek aurretik atzerantz garbitu behar dute, uretraren sarrera hondar fekalez ez kutsatzeko.\nSexu organoak eta uzkialdea xaboi leun eta urez garbitzea.\nMaiz zistitisa sufritzen duen pertsona batek espezialistari kontsultatu behar dio, gernu bideak aztertzeko, eta gernu traktuan infekzioak ahalbidetzen dituzten anormaltasunak baztertu nahiz egiaztatzeko. Kasu horietan, gernu analisi seriatuez gainera, baliteke ekografia bat edo gernu bideak ikustea ahalbidetzen duten bestelako azterketak egin behar izatea: pielografia, zitoskopia…\nZistitis guztiak ez dira infekziosoak. Zenbait pertsonak badituzte zistitis sintomak, haien gernu analisiek bakterioak egoterik agerian jartzen ez badute ere. Pixa egitean ondoeza eta egiteko premia sentsazioa dute, eta oso maiz egiten dute pixa, baina ez dago infekziorik; haien gernua antzua da. Zirrituko zistitisa da, eta maskuriaren paretaren hantura kronikoa du ezaugarri. Haren kausa ez dago argi eta tratamendua sintomatiko hutsa da, tratamendu antibiotikoak ez baitu kasu horretan eraginik.\nEztei bidaia-ko zistitisa\nZenbait emakumeri sexu harremanak izan ondoren agertzen zaien hantura da. Gernu egite mingarriak, erresumin sentsazioa eta maiz pixa egiteko premia sufritzen dituzte. Sintoma hauek egun bat edo bi irauten dute eta berriz ere sexu harremanak izan artean desagertu egiten dira. Ez da benetako zistitisa, uretraren hantura baizik, horregatik uretra sindromea izena ere ematen zaio. Izaera kronikoa du eta agertzen denean badirudi zenbait mikroorganismo daudela tartean, hala nola Chlamidia delakoa, herpesaren birusa, Trichomona delakoa, etab., gai honen gainean adostasunik ez badago ere. Uretrak sexu-jardunean sufritzen duen traumatismoagatik ere agertzen dira sintoma horiek. Emakumezkoentzako spray higienikoak, konpresa lurrinduak, koipez edo xaboi narritagarrizko bainuak erabiltzea ez da gomendagarria, uretra narrita baitezakete.\nZistitisa duten emakumeek hartu behar dituzten neurriez gain, uretra sindromea dutenek, berekin sexu-harremanak izango dituen pertsonaren zakila eta eskuak garbirik daudela ziurtatu behar dute. Halaber, bukatutakoan pixa egin behar dute maskuria hustu eta, hartara, uretra garbitzeko. Lubrifikatzaile uretan disolbagarriren bat erabiltzea ere onuragarria izan daiteke, koitoa errazagoa eta ez-traumatikoa izango baita. Ez da baselina erabili behar, ez baita disolbagarria.


Uncategorized | oihartzun\nArtxiboa gaika: Uncategorized\nKultur Dealers: máquinas expendedoras de literatura\nPosted on urtarrila 13, 2017\tby oihartzun\nOriginally posted on bookhunterblog:\nSi has pasado por la estación de autobuses de Donostia en los últimos meses, quizás hayas visto una curiosa máquina azul con botones que, a petición de los viajeros, imprime unas tiras de papel más o…\nArgentinako Libros del Pasaje\nPosted on Iraila 30, 2016\tby oihartzun\nArgentinako Libros del Pasaje argitaletxearekin topo egin dugu, orri-markagailu dotorea!\nPosted on uztaila 18, 2016\tby oihartzun\nAtenaseko Acropolis Museum erakargarritik ekarri dizkidate bi orri-markagailuak. Ezkerraldekoa, Erekteion tenploko kariatidea (K.a.ko 420-415). Eskuin aldekoa berriz, Peploadun Korea (K.a. 530 urte ingurukoa). Oihartzun blog honetan Acropolis Museumeko beste bi orri-markagailu daude.\nPosted on maiatza 4, 2016\tby oihartzun\nMaiatzaren 3tik 14ra Literaktum jaialdia ospatzen da Donostian. Hamaika eguneko programazioan ekitaldi ugari antolatu dira eta jaialdiaren egunerokoa Aritz Gorrotxategiren blogean jarraitu daiteke.\nLiburuaren egun bat gutxiago\nPosted on apirila 13, 2016\tby oihartzun\nAtzeratua nabil, bai badakit. Atzo izan Liburuaren Nazioarteko Eguna eta gaur erakusten dizuet Donostiako Liburutegi sareak irakurleei banatzeko egin duen orri-markagailua. Iker Ayestaran marrazkilari donostiarrak egina da. Aiestaranen irudiak badute estilo berezi bat, bere irudiak hainbat egunkari eta aldizkarietan argitaratzen … Irakurtzen jarraitu →\nOihartzun blogaren 2015eko laburpena\nPosted on abendua 30, 2015\tby oihartzun\nWordPress.com-ek Oihartzun blogaren 2015eko laburpena egin du. 2015ean 48 post berri igo ditut eta blogaren postak guztira 229 dira. Post ikusienen zerrendan ditugu: 1 Xabiertxo, 1925-2015, 90 urteko ibilbidea, 2015eko urtarrila 2 Stéphane Pirel, Donibane Lohitzuneko erakusketa 2015 abuztua. 3 … Irakurtzen jarraitu →\nPosted on azaroa 14, 2015\tby oihartzun\nAste honetako orri-markagailua #jesuisparis\nRT @coral_andramari: Abuztuaren 18an Euskadiko Orkestra Sinfonikoarekin Musika Hamabostaldian parte hartuko dugu #79Hamabostaldia https://t… 3 days ago\nRT @UPVeranoEHUdan: Ikuskizun koloretsua eta liluragarria gaurkoa #MiramarJauregia ko lorategian izaten ari garena. #KirmenUribe, #MikelUrd… 1 week ago\nIkastaro interesgarri eta aberatsa, erreferente berriak ezagutzeko aukera izan dugu. twitter.com/upveranoehudan… 1 week ago\nNoeren ontzia #patchwork #tapakia #eskuzegina #makinazjosia #diy #quilting #ikasisortugozatu #arcadenoe #cosidoamano #cosidoamaquina


Osasun publikoaren aldeko maiatzaren 22ko manifestaziorako erakunde ugariren atxikimendua iragarri dute – Hala Bedi\n> Osasun publikoaren aldeko maiatzaren 22ko manifestaziorako erakunde ugariren atxikimendua iragarri dute\nMaiatzaren 22an, 18:00etan, Gasteizko Bilbo plazatik abiatuko da manifestazioa. Eta Osasun Publikoa Aurrera plataformak, osasunarekin lotutako zerbitzu publikoetako langile eta erabiltzaile batzuek osatua, plazaratutako manifestua eta mobilizazioa erakunde ugariren atxikimendua jaso duela iragarri du. Izan ere, dagoeneko 33 erakunde, gaixo-elkarte, auzo-elkarte, guraso-elkarte eta gizarte mugimenduaren eragile atxikitzea lortu du.\nPandemia Gasteizera iritsi zenetik eta urtebete batera kaleratu dute manifestua, hain zuzen. Bertan adierazi dutenez, iaz Gasteiz azken hamarkadetako gertaera garrantzitsuenetako bat bizitzen hasi zen, haien hitzetan “Europako punturik beroenetako bat” bihurtuz COVID-19ren agerraldi baten ondorioz, “birusaren hedapenaren foku garrantzitsuena Txagorritxuko Ospitalea” izan zelarik.”\nZiurgabetasun une horietan, industria sektoreko enpresa batzorde batzuek edo Alde Zaharreko ostalarien erabakiak hartu zituzten eta ekoizpena geldituz eta tabernak ixteko erabakiarekin, une garrantzitsu hartan hiria eta bertako jendea zaindu zituztenak izan ziren”, goraipatu dute. “Erakundeak ausartzen ez ziren edo hartu nahi ez zituzten muturreko neurriak” hartu behar zirela gogora ekarri, eta “Gasteizko herritarrak beren agintarien aurretik joan ziren”, ohartu dute.\nEraberean, “ikusezin bihurtu zen ezinbesteko zainketa-lana” argitara atera zela nabarmendu dute, “eta auzotarrek sortutako ekimen solidarioek pertsona askori lagundu zieten”.\nAldiz pandemiak zerbitzu sanitario eta soziosanitario publikoen egiturazko arazoak jada atzetik zetozela agerian utzi duela seinalatu dute, haien ustez, “kasu askotan, murrizketen ondorio; eta neurri horiek neurri handi batean baldintzatu dute Arabako pandemiaren kudeaketa”.\nPlataformarenustez, murrizketen ondorioetako bat “Arabako herritarrei ematen zaien osasun arretaren murrizketa” da, eta San Martingo Etengabeko Arreta Gunearen itxiera 2019an “horren adibide bat besterik ez”.\nLehen mailako arretaren egoera\nEkimenaren sustatzaileen ustez, Arabako lehen mailako arretaren egoera “oso kezkagarria da, eta eta pandemiak pixkanaka okerrera egiten duela baieztatu du”.\n“Aldi baterako itxierek eta telefono bidezko kontsulten ezarpen masiboak agerian utzi dute lehen mailako arreta kudeatzen dutenek ez dutela zuzeneko eta kalitatezko arreta emateko gaitasunik”, gaitzetsi dute.\nArabako osasun mentaleko zerbitzuak\nManifestuaren arabera, Arabako osasun mentaleko zerbitzuak “modu aurreratuan eraistea tamalgarria da, azken hamarkadetan atomizazio eta pribatizazio prozesuen ondorioz”. Izan ere, seinalatu dutenez, osasun mentalarekin lotutako zerbitzuak funtsezkoak dira pairatzen ari garen krisi larriaren aurrean, arazo psikologikoak eta psikiatrikoak areagotu besterik ez dutelako egin.\nHalaber, Osakidetzan, gizarte-zerbitzuetan eta zahar egoitzetan zerbitzu “ez-sanitarioak” (garbitegiak, telefonia, mantentze-lanak, sukaldea, garbiketa) enpresa pribatuaren esku geratzen ari direla salatu dute, “etekin ekonomikoa zerbitzuaren kalitatearen aurretik jartzen duena”.\nBaina pribatizazioa osasun-arlo guztietan ere agerian geratu dela eta Arabako osasun sistema publiko osoari eragiten diola ohartarazi dute, besteak beste “itxarote-zerrenden alternatiba gisa eta osasun-sistema publikotik etekinak lehenesten dituzten zerbitzu pribatuetara bideratuz”.\nEspazio soziosanitarioetan gabeziak\nAzkenik, espazio soziosanitarioak “gabezia larriak” dituela adierazi dute. Manifestuan ageri denez, “osasunaren merkaturatzeak ondorio hilgarriak dituela sektore ahulenentzat; erakundeek bermatu behar dute adinekoen eta behar bereziak dituzten pertsonen ongizatea; zerbitzu publikoek bermatu behar dute kalitatea, unibertsaltasuna eta pertsonen baldintza duinak bermatuko dituen zaintza sistema bat”.\nMaiatzaren 22an, 18: 00etan, Bilbo Plazatik\nHori dela eta, manifestuan egoera “kezkagarria” seinalatzearekin batera, osasun sistema eta sare soziosanitario “publikoa, kalitatezkoa eta unibertsala” exijituko dute maiatzaren 22an, 18:00etan Bilbo plazatik irtengo den mobilizazioan.\nOsasun Publikoa Aurrera\n← Itxaso (Arabako Mendiak Aske): “Plan sektoriala ez badago, haien legearen arabera ezin da proiektua garatu”\nZure txutea behar dugu! Egin zaitez HALABELARRI!!! (eus/cast) →


"Biosphere Ziurtagiriak adierazten du UNESCO Hautagaitza sendoa dela" | Araba Errioxa\n«Biosphere Ziurtagiriak adierazten du UNESCO Hautagaitza sendoa dela»\nPasa den ostiralean, 2018ko otsailaren 23an, Arabako Errioxan espero eta desio genuen berria jaso genuen:\nBiosphere Ziurtagiriaren aitortza, mundu mailan lehen aldiz helmuga Enoturistiko bati emana.\nKUADRILLAKO lehendakaria eta Turismoko diputatua Biosphere Ziurtagiriari eusten.\nTurismo Arduratsuaren Institutuak (TAI) harreman berezia du UNESCOrekin, Adimen Memorandum baten bidez, eta Eusko Jaurlaritzari, Arabako Foru Aldundiari, eta Arabako Errioxako Kuadrillari eta Ardoaren Ibilbideari eman die Turismo Jasangarriaren Biosphere Ziurtagiria.\nAzken 15 hilabeteetan zehar lantzen joan da Ziurtagiria (2016ko azarotik), Turismo Jasangarriarekiko Konpromiso Karta sinatu zenetik. Esperotakoa izanagatik ere, oso berri ona da Arabako Errioxarentzat eta Euskadirentzat, izan ere, lehen aldiz mundu mailan eman zaio Ziurtagiri hori lurralde bati helmuga enoturistiko gisa, ardoari eta mahastiari lotuta.\nArabako Errioxako Ardoaren Ibilbidearen lehendakari Mariasun Saenz de Samaniegok (Ibilbidea eta beste instituzio batzuk koordinatu ditu) Blogerako egin duen elkarrizketa batean, honako hau adierazi du: «aitortza berri horrek Arabako Errioxa mundu mailan lehen helmuga enoturistiko bilakatzen du, izan ere, badira Ziurtagiri hori bera duten beste hiri edo erregioak, baina helmuga enoturistiko gisa, ardoari lotuta, Arabako Errioxa lehena da mundu mailan».\nTurismo Arduratsuaren Institutua Europa mailako erakunde bat da (berak ematen du Ziurtagiria), eta joan den abenduan egin zuen auditoria; horren aldeko ebazpenaren ondoren, gaur eman da ofizialki eta jendaurrean Biosphere Ziurtagiria.\nGuardian eginiko aurkezpenean Eusko Jaurlaritzako Turismo Saila egon zen, Maider Etxeberria Turismo zuzendariaren ordezkaritzarekin. Harekin batera Arabako Turismo diputatu Cristina Gonzalez, Kuadrillako lehendakari Joseba Fernandez, eta prozesu guztia koordinatu duen Mariasun Saenz de Samaniego, Arabako Errioxaren Ibilbidearen lehendakaria.\nEUROPAKO KAZETARI batzuk Arabako Errioxako lako baten ondoan, Mendilerroko haizearen pean.\n.- Aspalditik espero zen berria izanagatik ere, oso berri ona da Arabako Errioxarentzat eta Euskadirentzat.\n2017an jarduera ugarirekin sendotuz joan garen gaia da, baina gaur gertatu da berri handia.\n.- «Lore» bat al da Arabako Errioxarentzat?\nAitortza bat gehiago da. Arabako Errioxa munduaren begietara jartzen duen aitortza, bere garapen ekonomikoarekin ardura duen lurralde gisa, bere garapen sozialarekin, Kultura Paisaiarekin, eta, gainera, kanpora begirako pauso garrantzitsua izateaz gain, barrurako ere bada, sentsibilizazio elementua den heinean.\n.- Zertarako balio digu?\nGure ondare zoragarria ezagutzera emateko, eta bere hobekuntza eta kontserbazioa premiatzeko.\n.- Ardoaren eta Mahastiaren Kultura Paisaiaren Hautagaitza UNESCOren Mundu Ondare izateko borrokan jarraitzeko maila bat gehiago da hau?\nBiosphere Ziurtagiriak aditzera ematen du Arabako Errioxa Nazio Batuen Turismo Jasangarriaren hamazazpi helburuei ekarpena egiten ari zaiela. Hori dela eta, ulertzen dut Europa mailan, baita mundu mailan ere, zerbaitetan ari garelako aitortza ofiziala dela, eta UNESCOren Mundu Ondare izateko gure Hautagaitza sendoa eta bideragarria dela.\n.- Biosphere Ziurtagiria erantzukizun handia al da ardogintzaren eskualdearentzat?\nHorrela ikusi behar da. Beste bide baten hasiera da, zeinetan eragile eta instituzio guztiek modu koordinatuan lanean jarraitu behar dugun, bakoitza bere herriari begiratzeari utzi eta herrialde eta eskualde ikuspegi zabalago bat izateko, ahalik eta zabalena. Ziurtagiria ez da hemen amaitzen, bi urtero berrikusi beharko baita, hobekuntza eta garapen plan batekin. Eta, diozun bezala, erantzukizun handiagoz.\nCRISTINA Gonzalez eta TAIko lehendakari Tomas Azcarate Bang, Ziurtagiriari eusten.\n.- Nola nahiko zenuke planetako 110 herrialde baino gehiagotara ardoa esportatzen duen gure eskualde txiki hau munduak ikustea?\nGaren bezalakoak ikus gaitzatela, lurralde txikia, landari oso lotua, bere identitate gogorrari eusten diona, bere Kultura Paisaia oso argia eta oso desberdindua duena, eta bere ardoen kalitatea bermatzen duten upategi familiarrak dituena.\n.-Garrantzitsua izango da eskualdeko Ardoaren Ibilbiderako gure upategietako asko, epe laburrean, haien ardo botilen etiketetan ERRIOXA hitzaren tamaina berean ARABAKO ERRIOXA hitzak idaztea?\nIkustarazte horrek ekarpena egingo du, zalantzarik gabe. Eta Arabako Errioxako ardoak gehiago eta hobeto ezagutzeko ekarpena egin beharko duen lorpen handia da. Baina, nagusiki, Arabako Errioxako ardoaren kalitate errealari buruzko eztabaida da behar dena.\nABUZTUKO adostasun puntuetako bat etiketan lurraldea ikustaraztea izan zen.\n.- Gure ardoen kalitateak ez dauka nahikoa aitortzarik?\nAitortza, bai, jakina. Baina aitortutako kalitate horren barruan, kalitate maila ezberdinak daude. Hori da mahai gainean dugun eztabaida, harago jotzearena.\n.- Nola eragin dezake Biosphere Ziurtagiriak Sustapen Ministerioak planteatutako AVEren proiektuan, zeinak ibilbidearen zati batzuetan AVE Arabako Errioxan sartzea planteatzen duen?\nAHTa Arabako Errioxatik pasatzeko aukera zentzugabekeria eta erokeria iruditzen zait. Egia esateko, serio hartzea kostatzen zait, eta gehiago iruditzen zait zunda globo bat, gai elektoralengatik eta Errioxan dauden interes politikoengatik jaurtitakoa.\nKultur Intereseko Ondare gisa kalifikatutako mahastia dugu Arabako Errioxan; orain, gainera, nazioarteko Biosphere Ziurtagiria du, bere Kultura Paisaiaren babesari erreferentzia eginez…\nESKUALDE sentimendua, Arabako Errioxako hainbat alkate bertaratuta.\nUste dut lortu berri dugun Biosphere Ziurtagiria inoren interesekoa ez den, ez Arabarena ezta Arabako Errioxarena ere, AVE proiektuaren aurkako elementu bat gehiago dela. Ikusiko dugu zertan geratzen den. Hemen denok kontrako jarrera adierazi dugu argi eta garbi.\nBaina, oraingoz… Gaur ospa dezagun Biohphere Ziurtagiria, izan ere, guztiok azpimarratu dugun bezala, lehen aldiz kokatzen gaitu nazioarteko mapan Turismo Arduratsuaren Institutuak (TAI) aukeratutako lehen helmuga enoturistiko gisa.


Gaur 19:30ean, “…ta segi aurrera!” ekitaldia Mikel Laboa plazan – Usurbil Eginez\nGaur 19:30ean, “…ta segi aurrera!” ekitaldia Mikel Laboa plazan\nIrailak 27ko egun honetan, Euskal Herriko herri askotan duela 43 urte frankismoak fusilatu zituen militante iraultzaileak gogoan izago dituzte. Jon Paredes Manot Txiki eta Anjel Otaegi Etxeberria ETAko kideak, gaur bezalako egun batean erail zituzten, eta baita Ramon Garcia Sanz, Jose Luis Sanchez Bravo eta Xoxe Humberto Baena FRAPeko militanteak ere. Euskal Herri osoa Sardanyola eta Burgosera begira egon zen amorruari eta penari eutsi ezinik. 1975ean izan zen hori, eta ordutik, urtero-urtero guztiak gogoan izaten dira.\nHainbat herritan deialdiak egin dira egun hura, “Gudari Eguna” bezala ezagutzen duguna, gogora ekartzeko. Usurbilen ere deia egin da. Gaur, 19:30ean ekitaldia egingo da Mikel Laboa plazan “…ta segi aurrera!” lemapean.\nPosted on 2018/09/27 2018/09/27 by usurbileginezPosted in Orokorra\nAurrekoa Previous post: Xabier Arregi: “Herrialde bat desmilitarizatu nahi badugu, nola plantea daiteke kuartel militar bat lekualdatzea?”\nHurrengoa Next post: Udarregi ikastolak ikasleen sarrera-irteeren modua beste era batera antolatuko duela jakinarazi du


Kristau Eskolaren egoitzaren aurrean mobilizatu gara, Donostian | LAB SINDIKATUA\nIrakaskuntza Gizarte ekimeneko ikastetxeak Kristau Eskolaren egoitzaren aurrean mobilizatu gara, Donostian\nKristau Eskolaren egoitzaren aurrean mobilizatu gara, Donostian\nLAB, ELA, STEILAS, CCOO eta UGT sindikatuok deitutako sektoreko 24. greba egunak ere babes zabala izan du. Sindikatuok egoerari irtenbide egoki bat eman, negoziazioa bideratu eta langileen eskaerei erantzun serio bat emango dioten adostasunak erdiesteko helburuan berresten gara. Helburu horrekin eman ditugu azken urteetako pauso guztiak, eta bereziki azken hilabete eta asteetakoak.\nSindikatuok, bai patronal eta bai Hezkuntza sailari, gatazkari irtenbidea emateko eta adostasunak erdiesteko giltzarriak jasotzen dituen dokumentu bat helarazi genien pasa den asteko mahai negoziatzailearen ondoren. Dokumentu haren inguruko erantzun ofizialik jaso ez dugun arren, komunikabideen bidez egindako adierazpenen baitan ez patronal ez eta Hezkuntza Sailaren aldetik ere inolako pausorik emateko asmorik ikusten ez genuenez, LHKan bilera deialdi bat luzatu genien atzo arratsalderako.\nPatronalak azken hilabeteetan jarrera erabat aldakorra, ulergaitza eta larria izan du. Sindikatuokin izandako aldebiko bileretan adostasunak erdiesteko aukera irekitzen zuten planteamenduak egin arren, ondoren mahai negoziatzailean planteamendu hauek atzera botaz alde batetik, mahaian egindako azken proposamena definitibo eta aldaezina bezala aurkeztuz bestetik, eta atzoko bilerara agertu ere ez egiteko erabakia hartuz azkenik. Gaur, 24. greba eguna sektorean, Kristau Eskolako egoitza aurrean milaka langile bildu dituen elkarretaratzea gauzatu dugu egoera salatzeko.\nHezkuntza Sailak berriz, gatazka honi irtenbidea emateko orain arte erakutsi duen interesa oso eskasa izan da, bere inplikazioa sindikatuokin biltzera mugatuz, sindikatuon eskariz eta jadanik sektorean 18 greba egun gauzatu ondoren soilik; Hezkuntza Sailari eta patronalei gela itxieragatik lanpostua galdu dezaketen langileen birkokapenaren inguruko planteamendua orain dela 4 urte helarazi bagenien ere, orain dela bi hilabete inguru arte ez du eman Hezkuntza Sailak gai honi buruz hitzegiten hasteko inolako pausorik. Atzoko bilera deialdiaren aurrean ere, deialdi hau gatazka bideratzeko aukera bezala baliatu ordez, eskuak garbitzen jarraitzea eta gatazkaren irtenbide egoki batean inplikatu gabe jarraitzea erabaki du.\nLAB, ELA, STEILAS, CCOO eta UGT sindikatuok argi daukagu adostasunetara iristeko eta langileen eskaerei tajuzko erantzunak emanez gatazkari irtenbidea emateko ezinbestekoa izango dela patronalen aldetik negoziaziorako borondate erreala eta hezkuntza sailaren inplikazioa.\nBeraz, sindikatuok bai patronal eta bai Hezkuntza Sailari galdegin nahi diegu bakoitzak bere ardurak bere gain har ditzala, eta behingoz bai langile, bai familia eta bai ikasleen onuran, gatazka honi irtenbide egoki bat emateko neurriak eta erabakiak har ditzatela. Horrela, atzo arratsaldeko bilerara ez etortzeko erabakia hartu bazuten ere, sindikatuok bilera deialdia luzatzen jarraitzen diegu edozein leku eta unetan.


Hauek dira Baldintza Orokorrak Internet Web gunea erabilera eu.chattwenty.com MINIWEBS SLU (aurrerantzean MW) eskaintzen Erabiltzaile arautzen.\nSarrera, nabigazioa eta erabilera webgunearen eu.chattwenty.com ren erabiltzailearen erantzukizuna da, beraz, hau agintzen edukiak arduraz, zuzen eta legez erabiltzeko salbuesteko MW, beraz, edozein legez kontra erabiltzeari out eramango daiteke webgune honen erabiltzaileak.\nEskubide guztiak Web gunearen edukiaren gaineko jabetza intelektuala eu.chattwenty.com jabetza dira (mugarik, datu-baseak, irudiak, marrazkiak, argazkiak, irudiak, testu-fitxategiak, audioa, bideoa eta softwarea gabeko barne) MW edo lortu du beharrezko Web orrian erabiltzeko eta sartzeko onespenak.\nIn eu.chattwenty.com erabiltzaileak beste webgune batzuk estekak aurkituko botoiak ezberdinak, loturak, etab bidez Lotura hauek ez iradokizuna, gonbita edo gomendioa kokaleku horietan eta, beraz, ez horien bitartez lortutako emaitzen erantzule bisitatzeko osatzen.\neu.chattwenty.com edukiak askok 'Google Translate' itzuli dira, beraz, eu.chattwenty.com ez da edukiaren zehaztasuna arduratzen da. eu.chattwenty.com makina itzulpen darabiltza ahalik eta jende askok bezala gune errazteko. Zure gozamenerako emandako guztia.\nEz erabili eu.chattwenty.com zara 13 urte baino gutxiago bada. Bazara pean 18, erabili guraso edo tutoreen baimena bakarrik. No biluztasuna aurrera, ez sexu jazartzeko inori, ez beste pertsona buruzko informazio pribatua agerian, ez egin defame duten edo slander edonork, ez jabetza intelektualaren eskubideak urratzen adierazpenak, ez beste edozein portaera desegoki edo legez kanpoko modu ditu eu.chattwenty.com. Giza jokabidea dela funtsean kontrolaezina, jendeak ere eu.chattwenty.com ezin ondo portatzen aurkitu ulertzea, eta zauden soilik bere portaeraren erantzulea. Erabili eu.chattwenty.com zure ardurapean. Deskonektatu norbaitek egiten badu, deseroso sentitzen duzu. eu.chattwenty.com portaera egokitzat, edo edozein beste arrazoirik sarrera ukatu ahal izango duzu.\n* In eu.chattwenty.com video chat moderaturik dago. Hala ere, neurriz ez da perfektua. Misbehave duten pertsonak Oraindik ere aurki daitezke. Soilik beren portaera arduradunak dira.


PSE EUSKADI: Berriak: Eneko Andueza: “Txertaketa eta herritarren erantzukizuna dira olatu berri bati aurrea hartzeko neurririk onenak”\n2021 AZA 23 • Elkarrizketa Euskadi Irratiko Boulevard saioan\nEneko Andueza: “Txertaketa eta herritarren erantzukizuna dira olatu berri bati aurrea hartzeko neurririk onenak”\nPSE-EEren idazkari nagusiak, Eneko Anduezak, Eusko Jaurlaritzak Auzitegi Gorenari helegitea jartzearen alde azaldu da, haren epai batek galarazi baitu Euskadin Covid pasaportea aplikatzea. Dena dela, adierazi du auzitegien erabakiak errespetatuko dituela eta erabakia Eusko Jaurlaritzari dagokiola. “Ebazpen batek helegitea jartzeari bide ematen dioenean, jartzearen aldekoa naiz beti”, adierazi du, jarraian azaltzeko osasun publikoaren kontu bat dela, “guztion osasunaren” kontua, eta herritarren erantzukizunari egin dio dei. Nolanahi ere, Enekoren ustez erakundeek badituzte aski tresna kasuek ez dezaten berriro gora egin. “Txertaketa eta herritarren erantzukizuna dira olatu berri bati aurrea hartzeko neurririk onenak”, adierazi du.\nSozialistok beti errespetatu izan ditugu auzitegien erabakiak eta, jakina, baita #COVID19-aren pasaporteari buruzko epaiari helegiterik ez jartzeko Eusko Jaurlaritzak hartu duen erabakia ere. Ebazpen batek helegitea jartzeari bide ematen dioenean, jartzearen aldekoa naiz beti”.\nEuskal Sozialisten 9. Kongresuaren ondoren Euskadi Irratian eman duen lehen elkarrizketan, EAJrekin diren itunak ere aipatu ditu Anduezak, esanez “osasun ona” dutela. “Esango nuke EAJrekin hitzartuta ditugun itunek osasun oso ona dutela, eta horren ondorioa da herri honek bizi duen egonkortasun politikoa, oso garrantzitsua iruditzen zaidana egun bizi dugun bezalako egoera batean”, azaldu du.\nBuruzagi sozialistarentzat, itunak hauteskundeak direnean iraungitzen dira. Beste alderdiekin dituzten akordioei buruz galdetu diotenean, esan du hauteskunde ondorengo kontu bat dela. “Gauza asko ari dira esaten kontu horri buruz. Baina horren unea hauteskundeak izaten direnean helduko da, orain horrek ez garamatza inora, ez dakigulako herritarrek non jarriko gaituzten. Hau ere esaten dut, ordea, akordio batek ondo irten duenean eta emaitzak bistan direnean, logikoa dela jarraitzea. Osasun ona dute orain ditugunak, eta unea heltzen denean, ikusiko dugu orduan”, esan du.\nPablo Casado PP alderdiko presidenteak EH Bilduk Estatuko Aurrekontu Orokorrak onartzearen harira egindako adierazpenei buruz, berriz, eskatu dio utz diezaiola “behingoz biktimak erabiltzeari, zeharo nazkagarria iruditzen zaidalako”, eta esan du biktimak “oso pluralak, askotarikoak” direla, “bakoitza bere iritziarekin, bere irizpidearekin, bere bizipen partikularrarekin”. “Biktimak erdigunean jarri behar dira beti haiei entzuteko, ez interes politikoagatik haiek erabiltzeko. Eta zeharo erdeinagarria iruditzen zait Pablo Casadok egiten duena, nik uste dut munduko begiramen osoa zor diegula biktimei eta inoiz ez direla bilakatu behar jaurtitzeko arma bat”, adierazi du.\n@pablocasado Francoren omenezko meza batean izatea kasualitatea izan zela pentsatu nahi dut. Bestela, oso larria izango litzateke.\nCasadok azalpenak eman beharko lituzke, bestela @vox_es-ren besoetan erortzen ariko litzateke, euren maila berean legoke.\nCasado Francoren oroimenezko meza batean izateari buruz, PSE-EEren idazkari nagusiak esan du nahiago duela pentsatu ezjakinean joan dela, argudiatu izan duen bezala. “Nahiago dut horrela izan dela pentsatu, oso larria iruditzen zait-eta PPren ibilbideko alderdi bateko liderra, hots, herrialde honetako bigarren alderdikoa, Francoren omenezko meza batera joatea. PPk ere erantzukizun zuzen-zuzena du frankismoan gertatu izan zenarekin, orduan zeuden buruzagi askoren ondorengoak direlako. Agian, frankismo hori arbuiatzea da Pablo Casadok berak egin beharko lukeen lehen gauza, arbuiatzea frankismoak 40 urte baino gehiagoz espainiar gizartean eragin zuen min eta zapalkuntza guztia”, adierazi du.


Adi! Txirrindulari batzuk ez doaz Vueltara – Tropela.eus bloga\nBidaltzailea:Tropela Elkartea\t 2006-08-24 2006-08-24 7 iruzkin Adi! Txirrindulari batzuk ez doaz Vueltara sarreran\nAldaketa gehiago daudela jakitean ahalik eta azkarren zuenganatu nahi izaten ditugu. Eta zerrenda ere eguneratuta mantentzen saiatzen gara. Zuek ere zerbait dakizuenean hemen adierazi dezakezue.\nZorte on denoi, egun gutxi geratzen baitira hiru asteko azken proba hasteko eta oraindik azken aldaketak egiteko aukeran baitzarete.\nGogoratu igandean goizeko 10etan bukatzen dela epea, kinielak egin edota aldatzeko aukera.\nBidaltzailea:Tropela Elkartea 2006-08-24 2006-08-24 Hemen argitaratua:Espainiako Vuelta


Felix Ibarrondo konpositorea hautagai da Manuel Lekuona Saria eskuratzeko — Berbia\nFelix Ibarrondo konpositorea hautagai da Manuel Lekuona Saria eskuratzeko\nOñatiarrarekin batera beste hiru hautagai daude aurten: Xabier Amuriza, Txaro Arteaga eta Jon Kortazar\nEusko Ikaskuntzaren Manuel Lekuona Saria 1983an sortu zen euskal komunitatearentzat ekarpen garrantzitsua izan zitekeen lana egin duten pertsonei aitorpena egiteko. Aurtengo ediziorako lau hautagai izendatu dira: Felix Ibarrondo konpositore oñatiarra, Xabier Amuriza bertsolaria, Txaro Arteaga kazetaria eta Emakundeko buru izan zena eta Jon Kortazar,literatura kritikaria eta Literaturan katedraduna. Felix Ibarrondoren hautagaitza, SILBOBERRI txistu elkarteak aurkeztu zuen.\nManuel Lekuona Sariaren irabazlea bi modutara emandako botoaren bitartez erabakitzen da: batetik, euskal komunitatearen bozka birtuala; eta bestetik, epaimahai instituzional baten bidez. Bihar amaitzen da hain zuzen ere, bozka birtual horiek emateko epea. Komunitate honen bozkak % 10eko pisua izango du azken erabakian, % 30a Eusko Ikaskuntzako kideen bozkak eta erabakigarria izango da, lehen aipatu bezala, epaimahai instituzionalaren bozka, alegia, Eusko Ikaskuntzako lehendakari eta erreferentziazko zazpi entitateen ordezkariek emandakoa. Irabazlearen izena 2019ko udazkenean jakinaraziko da.\nManuel Lekuona Saria jaso duten pertsonen zerrenda luzea da, besteak beste, Jorge Oteizak, Eugene Goyhenechek, Menchu Galek, Joan Mari Torrealdaik, Mari-Jose Azurmendik edota Manuel Lekuona berak. Saria Remigio Mendiburuk sortutako brontzezko eskultura bat da.


Orbana paradisuan | Kultura | Berria\nPOINTE D'ESNY (MAURIZIO), 2020-08-09.- Airetik ateratako argazki honetan, Maurizioko kostan hondoratutako barku batek itsasoan isuritako petrolioa ageri da koral arrezife batean. PIERRE DALAIS/ EFE Tamaina handiagoan ikusi\nIrudika ezazu itsaso berde gardena, harea zuria hondoan, gainazal perfektua bare, tinko, uhindura bakar bat ere ez. Ez dago haizerik, mugimendurik, ez dago inor inguruan...\nZer zara zu, bikaintasun hori begiratzen, erretratuan harrapatzen gozatuko duena ala ipurdiz salto eginda zipriztinetan lehertu arte bakerik izango ez duena?\nBadut lagun min bat, haurra zenean jostailuak bere plastikoetan gordetzen zituena, gaur arte. Tarteka soilik askatzen zituen kaxatik, kontu handiz, trapu batekin distira ateratzeko; amaitutakoan atzera bere lekuan utziz. Ez zuen bikaintasunik gal zezaten nahi. Oraindik ere ez.\nPerfekzioa zer den pentsatzera narama horrek. Etimologikoki «erabat bukatua dagoena» esan nahi omen du. Ezer gehitu ezin zaiona, beraz.\nNire lagunarentzat, eskuratu berriak, bere zorroetan mailaturik gabe zirautenak ziren jostailu perfektuak. Bere begiradatik horixe zen bikaintasuna. Eta... ba ote da gure begiek behinola perfektu ikusi eta gerora hala izateari utzi diona baino gauza inperfektuagorik?\nBaina... aldi berean... Ez al dago perfekzioa, hain justu, mantentze, eskuratze ezin horretantxe? Esan nahi dut: erabat bukatua, eternalki, zer izan daiteke, azken finean, heriotzaz gain? Heriotza da gauzarik perfektuena?\nSarri, iruditzen zait, hain zuzen, bikaintasuna zikindu duen orbanak aurreko perfekzio hori gehiago nabarmentzen duela. Gauza batzuk eraldatzen direnean soilik ikus dezakegula lehen nola ziren benetan. Orduan, ez al da orbana, akatsa, inperfekzioa beharrezko, bikaintasuna antzemateko?\nEman begiratu bat —orain, argazki edo bideo formatuan— eskaintzen zaizkigun paradisu-lekuen promesei: badakigu inoiz ez direla hain hutsik, hain garbi, hain geldi, hain aratz izango... Zer da ba paradisua, sekula zeureganatuko ez duzun bikaintasuna ez bada?\nEz naiz ikuspegirik neutralena, dena den. Laguna jostailuak garbitu eta gordetzen ari zen bitartean nik ezin bainion eutsi, behin eta berriro, paradisuko gainazal bikaina zipriztin zalapartatsutan leherrarazteari.